Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Κατά την εκπόνηση της δεύτερης δέσμης μέτρων απελευθέρωσης, το 1989, το Συμβούλιο και η Επιτροπή συμφώνησαν ότι η κοινοτική πολιτική αερομεταφορών πρέπει επίσης να πραγματευθεί την εναρμόνιση του κανονιστικού πλαισίου που εφαρμόζεται στην πολιτική αεροπορία, για να διατηρηθεί υψηλό επίπεδο ασφάλειας καθώς και για να εξασφαλισθεί ο ισότιμος ανταγωνισμός στην εσωτερική αγορά.

2. Για την επίτευξη αυτών των σκοπών η Κοινότητα θέσπισε τον κανονισμό (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας, με στόχο την καθιέρωση και την ενημέρωση με τα πλέον πρόσφατα στοιχεία εναρμονισμένων κανόνων για τον σχεδιασμό, την κατασκευή, την λειτουργία και την συντήρηση των αεροσκαφών, καθώς και για τα πρόσωπα και τους οργανισμούς που αφορούν οι εργασίες αυτές. Παράλληλα, στον κανονισμό αυτό απαριθμούνται διάφορες τεχνικές απαιτήσεις - Joint Aviation Requirements (JAR) - οι οποίες εκπονήθηκαν από τον Σύνδεσμο Αρχών Πολιτικής Αεροπορίας (JAA) και έχουν νομική ισχύ στην Κοινότητα. Ήταν ευνόητο ότι εφόσον και όταν εκπονηθούν νέες JAR, η Επιτροπή θα εξέταζε κατά πόσον θα μπορούσαν να μεταφερθούν στο κοινοτικό δίκαιο και, κατά συνέπεια, θα υπέβαλε τις αναγκαίες προτάσεις στο Συμβούλιο και το Ευρωπαϊκό Κοινοβούλιο προκειμένου να συμπληρωθεί το κανονιστικό πλαίσιο της Κοινότητας στον τομέα της πολιτικής αεροπορίας.

3. Με βάση αυτή τη προϊστορία οι υπηρεσίες της Επιτροπής εξέτασαν το έγγραφο που εκδόθηκε το 1995 από τον JAA, με στόχο την καθιέρωση εναρμονισμένων απαιτήσεων για την εκμετάλλευση των αεροσκαφών που εκτελούν εμπορικές αερομεταφορές, οι οποίες καλούνται JAR-OPS 1 [1]. Οι υπηρεσίες της Επιτροπής διοργάνωσαν μεταξύ 1995 και 1997 δύο συναντήσεις εμπειρογνωμόνων και ένα φόρουμ, ώστε να σχηματίσουν ίδια γνώμη επί διαφόρων ζητημάτων σημαντικού ενδιαφέροντος. Στο πλαίσιο αυτών των εκδηλώσεων ιδιαίτερη προσοχή δόθηκε στα ζητήματα των απαιτήσεων σχετικά με την ασφάλεια του πληρώματος θαλάμου καθώς και των απαιτήσεων σχετικά με τον χρόνο εργασίας και ανάπαυσης του πληρώματος. Συζητήθηκε επίσης το συμβιβάσιμο με την κοινοτική νομοθεσία και η οριοθέτηση του πεδίου δράσης εκ μέρους της Κοινότητας.

[1] Οι JAR-OPS 1 καλύπτουν μόνο εμπορικές εκμεταλλεύσεις, δηλαδή τις αερομεταφορές επιβατών ή φορτίου με αεροπλάνο επ'αμοιβή ή επί μισθώσει. Οι εκμεταλλεύσεις με στροφιόπτερα καλύπτονται από τις απαιτήσεις JAR-OPS 3.

Προέκυψε το συμπέρασμα ότι η θέσπιση κοινών κανόνων στον τομέα αυτό εμπίπτει αναμφισβήτητα στους στόχους του κανονισμού (ΕΟΚ) αριθ. 3922/91, οι οποίοι είναι η διατήρηση υψηλού επιπέδου ασφαλείας της πολιτικής αεροπορίας και η αποφυγή στρεβλώσεων στην εσωτερική αγορά.

Επιπλέον, επειδή τέτοιοι κανόνες δεν καλύπτουν μόνο την εκμετάλλευση των αεροσκαφών, αλλά ορίζουν επίσης τις προϋποθέσεις που πρέπει να πληρούνται από τις επιχειρήσεις για να διαπιστωθεί η τεχνική τους ικανότητα να εκμεταλλεύονται αεροσκάφη και να μεταφέρουν επιβάτες ή εμπορεύματα - δηλαδή να λαμβάνουν πιστοποιητικό αερομεταφορέα - άπτονται των κανόνων που προβλέπονται στον κανονισμό (ΕΟΚ) αριθ. 2407/92 σχετικά με την χορήγηση αδειών για τους κοινοτικούς αερομεταφορείς.

Κατά συνέπεια οι κανόνες αυτοί πρέπει να εισαχθούν στην κοινοτική νομοθεσία. Ωστόσο, κατά την εξέταση του τρόπου ενσωμάτωσης στην κοινοτική νομοθεσία, προέκυψε ότι, για διάφορους λόγους που αναφέρονται κατωτέρω, δεν θα ήταν δυνατό να μεταφερθούν οι JAR-OPS 1 στο κοινοτικό δίκαιο απλώς με την ένταξή τους στο παράρτημα του κανονισμού (ΕΟΚ) αριθ. 3922/91, όπως είχε ήδη συμβεί στην περίπτωση άλλων κωδίκων JAR.

Πρώτον, το κείμενο JAR-OPS 1 περιέχει ορισμένες διατάξεις που δεν είναι συμβιβάσιμες με την νομοθεσία και τις πολιτικές της Κοινότητας. κατά συνέπεια, είναι αναγκαίες προσαρμογές για να εξασφαλισθεί η αναγκαία συνοχή.

Δεύτερον, παρότι είναι σκόπιμο να τηρηθεί πιστά το τεχνικό περιεχόμενο του εγγράφου που εκπόνησε ο JAA και έχει εν τω μεταξύ υιοθετηθεί από πολλά κράτη μέλη και από ορισμένες τρίτες χώρες, εξακολουθούν να υπάρχουν μερικά σημεία διαφωνίας που διατυπώθηκαν από διάφορα ενδιαφερόμενα μέρη, επί των οποίων απαιτείται να σχηματίσει η Επιτροπή ίδια γνώμη και να καταλήξει στα δικά της συμπεράσματα.

Τέλος, οι υπό συζήτηση κανόνες έχουν τεράστιες οικονομικές και κοινωνικές επιπτώσεις σε χιλιάδες επιχειρήσεις - εκ των οποίων οι περισσότερες μικρού και μεσαίου μεγέθους - και εργαζομένους. Είναι λοιπόν απαραίτητο κατά την νομοθετική διαδικασία να εξασφαλισθεί η συνήθης διαφάνεια, η οποία να παρέχει σε όλους τους εμπλεκόμενους τα στοιχεία που καθιστούν δυνατόν να διαδραματίσουν το ρόλο τους. Ως εκ τούτου το πλήρες κείμενο των κανονιστικών απαιτήσεων θα πρέπει να διατρέξει όλη την συνήθη διαδικασία για τη υιοθέτησή του από την Κοινότητα.

4. Κατά συνέπεια εκπονήθηκε αναθεωρημένο κείμενο εναρμονισμένων κανόνων για τις εμπορικές αερομεταφορές με τίτλο "OPS 1: εμπορικές αερομεταφορές (αεροπλάνα)" (OPS 1), με βάση τα πορίσματα αυτών των συνεδριάσεων και το αρχικό κείμενο JAR-OPS 1 που εγκρίθηκε από τον JAA. Το καλοκαίρι 1997, έλαβαν χώρα ευρύτατες διαβουλεύσεις με τους ενδιαφερόμενους οικονομικούς και κοινωνικούς εταίρους, κατά τις οποίες διατυπώθηκαν ορισμένα σχόλια.

5. Οι αντιδράσεις επιβεβαίωσαν την ανάγκη να εισαχθούν γρήγορα στην κοινοτική νομοθεσία εναρμονισμένοι κανόνες ασφαλείας για τις εμπορικές αερομεταφορές. Δεδομένου ότι οι κανόνες αυτοί πραγματεύονται τεχνικές απαιτήσεις και διοικητικές διαδικασίες για την πολιτική αεροπορία, προτάθηκε να ενσωματωθούν στον κανονισμό (ΕΟΚ) αριθ. 3922/91. Παρότι οι περισσότεροι θα προτιμούσαν την ενσωμάτωση στην κοινοτική νομοθεσία με παραπομπή στις JAR-OPS 1, θα μπορούσαν επίσης να αποδεχθούν το κείμενο να αποτελέσει παράρτημα του εν λόγω κανονισμού, ο οποίος ήδη καθορίζει το γενικό πλαίσιο που ισχύει για αυτές τις απαιτήσεις, καθώς και την αμοιβαία αναγνώριση πιστοποιητικών, τις διαδικασίες τροποποίησης και τον κοινοτικό έλεγχο επί ορισμένων εθνικών μέτρων. Η εναλλακτική λύση, που συνίσταται στη διατύπωση χωριστής νομοθετικής πράξης, υποστηρίχθηκε ελάχιστα, δεδομένου ότι θα δημιουργούσε περιττή σύγχυση στην ήδη πολυσύνθετη διάρθρωση της νομοθεσίας για την πολιτική αεροπορία.

6. Βάσει των προαναφερομένων η Επιτροπή επέλεξε να μεταφέρει στην κοινοτική νομοθεσία το περιεχόμενο των JAR-OPS 1 με την προσθήκη νέου παραρτήματος στον κανονισμό (ΕΟΚ) αριθ. 3922/91 και να προβεί στις απαραίτητες προσαρμογές του προηγουμένου κειμένου του κανονισμού, ώστε να καταστεί δυνατή η ενσωμάτωση στην κοινοτική νομοθεσία.

7. Όσον αφορά το νέο παράρτημα, και λαμβάνοντας υπόψη τα σχόλια που διατυπώθηκαν στο πλαίσιο της προαναφερόμενης διαβούλευσης, εκπονήθηκε το κείμενο με τους ακόλουθους σκοπούς:

- Να διατηρηθεί το επίπεδο ασφαλείας όπως προτείνεται από τον JAA.

- Να περιορισθεί το εύρος των απαιτήσεων της Κοινότητας σε ό,τι είναι απολύτως αναγκαίο για να εξασφαλισθεί η αυτόματη αναγνώριση των πιστοποιητικών των αερομεταφορέων. Κατά συνέπεια το κείμενο καλύπτει μόνο το μέρος 1 των JAR-OPS 1 και εξαιρούνται άλλα μέρη που πραγματεύονται τα αποδεκτά μέσα συμμόρφωσης (acceptable means of compliance, AMC) ή το ερμηνευτικό υλικό που ορίζεται στο μέρος 2 των JAR-OPS 1.

- Το κείμενο να είναι όσο το δυνατόν πιστότερο στο κείμενο JAR-OPS 1, ώστε να διευκολυνθούν περαιτέρω εξελίξεις και τροποποιήσεις καθώς και το συμβιβάσιμο με το κανονιστικό σύστημα σε χώρες που συμμετέχουν στον JAA χωρίς ωστόσο να είναι κράτη μέλη της ΕΕ.

- Να εξασφαλισθεί το συμβιβάσιμο με την κοινοτική νομοθεσία με τις προσαρμογές των ακολούθων διατάξεων:

- Νηολόγηση αεροσκάφους. Σύμφωνα με τον κανονισμό (ΕΟΚ) αριθ. 2407/92 είναι αποδεκτή η νηολόγηση αεροσκάφους ενός αερομεταφορέα σε διάφορα κράτη μέλη. Σύμφωνα με τους OPS 1 αυτό επιτρέπεται επίσης υπό την προϋπόθεση ότι αρμόδια για το πιστοποιητικό αερομεταφορέα [2] είναι μια μόνον διοικητική αρχή και έχουν γίνει οι κατάλληλες ρυθμίσεις μεταξύ των διοικητικών αρχών. Οι διατάξεις του κωδικού 1.175 των JAR-OPS 1 έχουν αναδιατυπωθεί αναλόγως.

[2] Πιστοποιητικό αερομεταφορέα (AOC): έγγραφο που χορηγείται σε επιχείρηση ή ομάδα επιχειρήσεων από τις αρμόδιες αρχές των κρατών μελών το οποίο επιβεβαιώνει ότι ο εν λόγω αερομεταφορέας διαθέτει την επαγγελματική ικανότητα και οργάνωση ώστε να εξασφαλίζει την ασφαλή λειτουργία αεροσκαφών για τις αεροπορικές δραστηριότητες που διευκρινίζονται στο πιστοποιητικό.

- Βραχυπρόθεσμη μίσθωση με πλήρωμα (wet-lease-in) [3]. Σύμφωνα με τον κανονισμό (ΕΟΚ) αριθ. 2407/92 η αρμόδια για το πιστοποιητικό αερομεταφορέα αρχή πρέπει να ελέγχει ότι το μισθωμένο με πλήρωμα αεροσκάφος από τρίτη χώρα παρέχει επίπεδο ασφάλειας ισοδύναμο προς το απαιτούμενο για αεροσκάφος από την Κοινότητα. Η ισοδυναμία αυτή δεν μπορεί να θεωρηθεί ως δεδομένη ακόμη και για βραχύ χρονικό διάστημα και ως εκ τούτου δεν μπορούν να υιοθετηθούν οι σχετικές διατάξεις των JAR-OPS 1. Το θέμα αυτό θα πρέπει να αντιμετωπισθεί με τις κατάλληλες ρυθμίσεις μεταξύ των αερομεταφορέων και των διοικητικών αρχών, όπως για παράδειγμα με προσυμφωνημένες "λευκές λίστες" αεροσκαφών από τρίτες χώρες. Κατά συνέπεια δεν μπορούν να συμπεριληφθούν στην πρόταση οι διατάξεις του κωδικού 1.165(d) των JAR -OPS 1.

[3] Ως μίσθωση με πλήρωμα νοείται η εκμετάλλευση αεροσκάφους μαζί με το πλήρωμά του από άλλη επιχείρηση υπό την άδεια εκμετάλλευσης του εκμισθωτή.

- Εξαιρέσεις/επιχειρησιακές οδηγίες. Είναι αναγνωρισμένη η ανάγκη ευελιξίας που παρέχουν οι JAR-OPS 1. ωστόσο πρέπει να προβλεφθούν οι κατάλληλες διατάξεις για να αποφευχθεί ότι η ευελιξία αυτή θα χρησιμοποιηθεί προς υπονόμευση των κοινών απαιτήσεων για την αεροπορία και, κατά συνέπεια, να προκύψει χαμηλότερο επίπεδο ασφάλειας ή στρεβλώσεις στην αγορά. Προτείνεται λοιπόν να ενταχθεί αυτή η ευελιξία σε διαδικασία εξέτασης από την Κοινότητα. Το άρθρο 8 του κανονισμού (ΕΟΚ) αριθ. 3922/91, όπου προβλέπονται ήδη κοινοτικοί έλεγχοι για μέτρα αντιμετώπισης επειγουσών αναγκών που λήφθηκαν σε εθνικό επίπεδο, έχει κατά συνέπεια αναθεωρηθεί για να ανταποκρίνεται καλύτερα στο εύρος όλων των δυνατών εξαιρέσεων.

8. Παρότι ο στόχος είναι να τηρηθεί όσο το δυνατόν πιστότερα το κείμενο JAR-OPS 1, η Επιτροπή θεώρησε αναγκαίο να περιορισθεί το περιεχόμενο των OPS 1 σχετικά με τις κανόνες ασφαλείας του πληρώματος θαλάμου σε ό,τι τελεί υπό την ευθύνη των αερομεταφορέων, όπως συνέβη για το υποτμήμα Ν που αφορά το πλήρωμα διακυβέρνησης. Άλλες απαιτήσεις σχετικά με την επαγγελματική κατάρτιση, την ηλικία και την ιατρική παρακολούθηση θα καλυφθούν με χωριστή οδηγία [4], η σχετική πρόταση εγκρίθηκε στις 22 Ιουλίου 1997 από τη Επιτροπή και διαβιβάσθηκε στο Συμβούλιο.

[4] COM (1997) 382 τελικό της 22ας Ιουλίου 1997 Πρόταση για οδηγία του Συμβουλίου σχετικά με τις απαιτήσεις ασφαλείας και την βεβαίωση της επαγγελματικής ικανότητας των πληρωμάτων θαλάμου στην πολιτική αεροπορία.

9. Τέλος, με βάση τα πορίσματα των συζητήσεων σχετικά με τις απαιτήσεις για τον χρόνο εργασίας και ανάπαυσης του πληρώματος, δεν είναι πιθανόν να εξευρεθεί σύστημα περιορισμού του χρόνου πτήσης προτού τεθούν σε ισχύ οι OPS 1, και δεν υπάρχει λόγος να καθυστερήσει περαιτέρω η θέσπιση κοινών κανόνων εκμετάλλευσης. Όταν η Επιτροπή θα είναι έτοιμη για να υποβάλει προτάσεις για τις απαιτήσεις σχετικά με τον χρόνο εργασίας και ανάπαυσης θα εξετασθεί κατά πόσον και με ποιόν τρόπο τα θέματα αυτά θα μπορούσαν να συσχετισθούν με τις OPS 1.

10. Η Κοινότητα έχει αναλάβει την υποχρέωση θέσπισης κοινών εναρμονισμένων απαιτήσεων ασφαλείας για την εκμετάλλευση των αεροσκαφών. Το έργο που επιτέλεσε ο JAA με την εκπόνηση των JAR-OPS 1 αποτελεί την σωστή βάση όσον αφορά τις εμπορικές αερομεταφορές.

Κατά συνέπεια, η Επιτροπή προτείνει να ενσωματωθεί το περιεχόμενο των JAR-OPS 1 στην κοινοτική νομοθεσία, με τις ελάχιστες τροποποιήσεις που είναι αναγκαίες για να εκπληρούνται οι υποχρεώσεις της Κοινότητας και για τις κοινοτικές πολιτικές. Αυτό είναι το αντικείμενο της συνημμένης πρότασης για κανονισμό του Συμβουλίου με τον οποίο τροποποιείται ο κανονισμός (ΕΟΚ) αριθ. 3922/91 του Συμβουλίου σχετικά με την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας.

Κατά παρόμοιο τρόπο θα εξετασθούν αργότερα οι εμπορικές αεροπορικές αερομεταφορές με στροφιόπτερα, χρησιμοποιώντας ως βάση το περιεχόμενο των JAR-OPS 3 του JAA.

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας

(Κειμενο που παρουσιαζει ενδιαφέρον για τον ΕΟX)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80, παράγραφος 2,

την πρόταση της Επιτροπής [5],

[5] ΕΕ C

τη γνώμη της Οικονομικής και Κοινωνικής Επιτροπής [6],

[6] ΕΕ C

τη γνώμη της Επιτροπής Περιφερειών [7],

[7] ΕΕ C

αποφασίζοντας σύμφωνα με τη διαδικασία του άρθρου 251 της συνθήκης [8],

[8] ΕΕ C

Εκτιμώντας τα εξής:

(1) Στον κανονισμό (ΕΟΚ) αριθ. 3922/91 [9] προβλέπονται κοινά πρότυπα ασφαλείας που παρατίθενται στο παράρτημα ΙΙ του κανονισμού αυτού, όσον αφορά το σχεδιασμό, την κατασκευή, τη λειτουργία και την συντήρηση των αεροσκαφών, καθώς και τα πρόσωπα και τους οργανισμούς που αφορούν οι εργασίες αυτές. Αυτά τα εναρμονισμένα πρότυπα ασφαλείας εφαρμόζονται σε όλα τα αεροσκάφη που εκμεταλλεύονται αερομεταφορείς από την Κοινότητα, ανεξαρτήτως εάν είναι νηολογημένα σε κράτος μέλος ή σε τρίτη χώρα. Σύμφωνα με το άρθρο 4, παράγραφος 1 του εν λόγω κανονισμού για τους τομείς που δεν απαριθμούνται στο παράρτημα II το Συμβούλιο θεσπίζει, με βάση το άρθρο 80, παράγραφος 2 της Συνθήκης, κοινούς τεχνικούς κανόνες και διοικητικές διαδικασίες.

[9] ΕΕ L 373, 31.12.1991, σ. 4. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1069/1999 (ΕΕ L 130, 26.5.1999, σ. 16).

(2) Ο κανονισμός (ΕΟΚ) αριθ. 2407/92 του Συμβουλίου της 23ης Ιουλίου 1992 περί της εκδόσεως αδειών των αερομεταφορέων [10] προβλέπει στο άρθρο 9 ότι η ανά πάσα στιγμή έκδοση και εγκυρότητα άδειας εκμετάλλευσης προϋποθέτει την κατοχή έγκυρου πιστοποιητικού αερομεταφορέα που αναγράφει τις καλυπτόμενες δραστηριότητες και πληροί τα κριτήρια που καθορίζονται στο σχετικό κανονισμό του Συμβουλίου. Είναι πλέον σκόπιμος ο καθορισμός αυτών των κριτηρίων με τον παρόντα κανονισμό.

[10] ΕΕ L 240, 24.8.1992, σ. 1.

(3) Ο Σύνδεσμος Αρχών Πολιτικής Αεροπορίας (JAA) θέσπισε σύνολο εναρμονισμένων κανόνων για τις εμπορικές αερομεταφορές με αεροπλάνα, που καλούνται JAR-OPS 1. Οι JAR-OPS1 (τροποποιημένη έκδοση 1 της 1ης Μαρτίου 1998) παρέχουν το επίπεδο ασφαλείας που απαιτείται για αυτό το είδος εκμετάλλευσης και, κατά συνέπεια, συνιστούν καλή βάση για κοινοτική νομοθεσία η οποία να καλύπτει την εκμετάλλευση των αεροπλάνων. Το κείμενο αυτό έπρεπε να τροποποιηθεί προκειμένου να συμβιβάζεται με την κοινοτική νομοθεσία και τις κοινοτικές πολιτικές, λαμβάνοντας υπόψη τις πολλαπλές συνέπειες στον οικονομικό και κοινωνικό τομέα. Το αναθεωρημένο αυτό κείμενο διαφέρει από το κείμενο JAR-OPS 1 και, ως εκ τούτου, δεν είναι δυνατόν να εισαχθεί στην κοινοτική νομοθεσία με απλή αναφορά του τίτλου του στο παράρτημα II του κανονισμού (ΕΟΚ) αριθ. 3922/91. Κατά συνέπεια, πρέπει να προστεθεί στον εν λόγω κανονισμό νέο παράρτημα ΙΙΙ που να περιέχει τις αναγκαίες απαιτήσεις.

(4) Πρέπει να δοθεί στους αερομεταφορείς επαρκής ευελιξία για να αντιμετωπίζουν απρόβλεπτες συνθήκες εκμετάλλευσης, επείγοντος χαρακτήρα ή περιορισμένης διάρκειας, ή για να αποδεικνύουν ότι είναι σε θέση να επιτύχουν ισοδύναμο επίπεδο ασφαλείας με μέσα διαφορετικά απ'ό,τι η εφαρμογή των κοινών κανόνων του παραρτήματος ΙΙΙ. Είναι επίσης απαραίτητο το αυτό είδος ευελιξίας για την εφαρμογή των λοιπών JAR που παρατίθενται στο παράρτημα II του κανονισμού (ΕΟΚ) αριθ. 3922/91. Πρέπει κατά συνέπεια να εξουσιοδοτηθούν τα κράτη μέλη να χορηγούν εξαιρέσεις από τους κοινούς τεχνικούς κανόνες και τις διοικητικές διαδικασίες. Επειδή αυτές οι εξαιρέσεις είναι ενδεχόμενο, σε ορισμένες περιπτώσεις, να υπονομεύσουν τους κοινούς κανόνες ασφαλείας ή να δημιουργήσουν στρεβλώσεις στην αγορά, είναι επιβεβλημένο να περιορισθεί αυστηρώς το πεδίο εφαρμογής τους και η χορήγηση εξαιρέσεων να υπόκειται στον κατάλληλο έλεγχο από την Κοινότητα.

(5) Οι διατάξεις που αφορούν τη διαδικασία της επιτροπής πρέπει να τροποποιηθούν ώστε να ληφθεί υπόψη η απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [11].

[11] ΕΕ L 184, 17.7.1999, σ. 23.

(6) Κατά συνέπεια, ο κανονισμός (ΕΟΚ) αριθ. 3922/91 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3922/91 τροποποιείται ως εξής:

(1) Το άρθρο 1, παράγραφος 1 αντικαθίσταται από το ακόλουθο κείμενο:

"1. Ο παρών κανονισμός αφορά την εναρμόνιση τεχνικών κανόνων και διοικητικών διαδικασιών στον τομέα της ασφάλειας της πολιτικής αεροπορίας που αναφέρονται στο παράρτημα II και το παράρτημα ΙΙΙ, και ιδίως όσον αφορά:

α) τον σχεδιασμό, την κατασκευή, τη λειτουργία και τη συντήρηση των αεροσκαφών,

β) τα πρόσωπα και τους οργανισμούς που αφορούν οι εργασίες αυτές."

(2) Το άρθρο 3 αντικαθίσταται από το ακόλουθο κείμενο:

"Άρθρο 3

1. Υπό την επιφύλαξη του άρθρου 11, οι κοινοί τεχνικοί κανόνες και διοικητικές διαδικασίες που εφαρμόζονται στην Κοινότητα για τους τομείς που αναφέρονται στο παράρτημα ΙΙ, είναι οι αντίστοιχοι κώδικες που αναφέρονται στο παράρτημα αυτό και ισχύουν την 1η Ιανουαρίου 1992.

2. Με την επιφύλαξη του άρθρου 11, οι κοινοί τεχνικοί κανόνες και διοικητικές διαδικασίες που εφαρμόζονται στην Κοινότητα για τις εμπορικές μεταφορές με αεροπλάνα είναι οι καθοριζόμενοι στο παράρτημα ΙΙΙ."

(3) Το άρθρο 4, παράγραφος 1 αντικαθίσταται από το ακόλουθο κείμενο:

"1. Για τους τομείς που δεν καλύπτονται από τα παραρτήματα II ή ΙΙΙ, το Συμβούλιο θεσπίζει με βάση το άρθρο 80, παράγραφος 2 της Συνθήκης, κοινούς τεχνικούς κανόνες και διοικητικές διαδικασίες. Η Επιτροπή υποβάλει, εφόσον ενδείκνυται και το ταχύτερο δυνατόν, κατάλληλες προτάσεις για τους τομείς αυτούς."

(4) Το άρθρο 8 αντικαθίσταται από το ακόλουθο κείμενο:

"Άρθρο 8

1. Οι διατάξεις των άρθρων 3 έως 7 δεν εμποδίζουν κράτος μέλος να αντιδρά αμέσως όταν προκύπτει πρόβλημα ασφάλειας στο οποίο εμπλέκεται προϊόν αεροναυπηγικής, είτε πρόσωπο ή οργανισμός που υπόκειται στις διατάξεις του παρόντος κανονισμού. Στην περίπτωση αυτή το κράτος μέλος κοινοποιεί στην Επιτροπή και τα άλλα κράτη μέλη τα μέτρα που έλαβε και τους λόγους για τους οποίους τα έλαβε.

2. Η Επιτροπή αποφασίζει, σύμφωνα με τη διαδικασία του άρθρου 12, παράγραφος 2, κατά πόσον ανεπάρκεια του επιπέδου ασφαλείας ή κενό που παρουσιάζουν οι κοινοί τεχνικοί κανόνες και διοικητικές διαδικασίες δικαιολογούν τη συνέχιση των μέτρων που λήφθηκαν κατ'εφαρμογή της παραγράφου 1 του παρόντος άρθρου. Στην περίπτωση αυτή η Επιτροπή προβαίνει επίσης στις αναγκαίες ενέργειες για να τροποποιηθούν οι σχετικοί κοινοί τεχνικοί κανόνες και διοικητικές διαδικασίες σύμφωνα με το άρθρο 4 ή το άρθρο 11. Εάν τα μέτρα του κράτους μέλους θεωρηθούν μη αιτιολογημένα, το κράτος μέλος πρέπει να ανακαλέσει τα εν λόγω μέτρα.

3. Τα κράτη μέλη δύνανται να χορηγούν εξαιρέσεις από τους τεχνικούς κανόνες και τις διοικητικές διαδικασίες που καθορίζονται στον παρόντα κανονισμό σε περίπτωση απρόβλεπτων επειγουσών επιχειρησιακών συνθηκών ή για επιχειρησιακές ανάγκες περιορισμένης διάρκειας. Στις περιπτώσεις αυτές πρέπει το ταχύτερο δυνατόν να ενημερωθούν η Επιτροπή και τα άλλα κράτη μέλη σχετικά με τις εξαιρέσεις που χορηγήθηκαν.

4. Η Επιτροπή, σύμφωνα με τη διαδικασία του άρθρου 12, παράγραφος 2, δύναται να αποφασίσει ότι οι εξαιρέσεις που χορηγήθηκαν σύμφωνα με την παράγραφο 3 του παρόντος άρθρου δεν πληρούν τους γενικούς στόχους ασφαλείας του παρόντος κανονισμού, ή οποιαδήποτε άλλη διάταξη της κοινοτικής νομοθεσίας. Στην περίπτωση αυτή το κράτος μέλος οφείλει να ανακαλέσει την εξαίρεση.

5. Όταν οι συνθήκες καθιστούν δυνατόν να επιτευχθεί με άλλα μέσα επίπεδο ασφάλειας ισοδύναμο προς εκείνο που επιτυγχάνεται με την εφαρμογή των κοινών τεχνικών κανόνων και διοικητικών διατάξεων που περιλαμβάνονται στα παραρτήματα Ι, ΙΙ, και ΙΙΙ του παρόντος κανονισμού, κράτος μέλος δύναται, χωρίς να δημιουργείται διακριτική μεταχείριση λόγω της ιθαγένειας των αιτούντων και λαμβανομένης υπόψη της ανάγκης να μην σημειώνεται στρέβλωση του ανταγωνισμού, να χορηγεί έγκριση που να αποκλίνει από αυτές τις διατάξεις. Στις περιπτώσεις αυτές το εν λόγω κράτος μέλος ενημερώνει την Επιτροπή πριν από τη χορήγηση αυτού του είδους έγκρισης και αναφέρει τους λόγους που τεκμηριώνουν την ανάγκη απόκλισης από τους κοινούς τεχνικούς κανόνες και διοικητικές διαδικασίες, καθώς και τις προϋποθέσεις που προβλέπονται για την επίτευξη ισοδυνάμου επιπέδου ασφαλείας.

6. Η Επιτροπή, σύμφωνα με τη διαδικασία του άρθρου 12, παράγραφος 2, αποφασίζει κατά πόσον έγκριση η οποία έχει προταθεί σύμφωνα με την παράγραφο 5 του παρόντος άρθρου παρέχει ισοδύναμο επίπεδο ασφάλειας και είναι δυνατό να χορηγηθεί. Στην περίπτωση αυτή η Επιτροπή κοινοποιεί την απόφασή της σε όλα τα κράτη μέλη, τα οποία δικαιούνται επίσης να εφαρμόσουν το εν λόγω μέτρο. Είναι επίσης δυνατόν να τροποποιηθούν οι σχετικές διατάξεις των παραρτημάτων II και OPS ώστε να ανταποκρίνονται στο εν λόγω μέτρο.

Σε κάθε περίπτωση εφαρμόζονται για το εν λόγω μέτρο οι διατάξεις του άρθρου 6 παράγραφος 1 και του άρθρου 7."

(5) Tο άρθρο 11, παράγραφος 1 αντικαθίσταται από το ακόλουθο κείμενο:

"1. Η Επιτροπή, με τη διαδικασία του άρθρου 12, παράγραφος 2, επιφέρει στους κοινούς τεχνικούς κανόνες και διοικητικές διαδικασίες που παρατίθενται στα παραρτήματα τις τροποποιήσεις που κατέστησαν αναγκαίες λόγω της επιστημονικής και τεχνικής προόδου."

(6) Στο άρθρο 12, οι παράγραφοι 2 και 3 αντικαθίστανται από το ακόλουθο κείμενο:

"2. Όταν γίνεται παραπομπή στην παρούσα παράγραφο, εφαρμόζεται η διαδικασία της κανονιστικής επιτροπής που προβλέπεται στο άρθρο 5 της απόφασης 1999/468/ΕΚ* σύμφωνα με το άρθρο 7, παράγραφος 3 και το άρθρο 8 της εν λόγω απόφασης.

3. Η προθεσμία που προβλέπεται στο άρθρο 5, παράγραφος 6 της απόφασης 1999/468/ΕΚ καθορίζεται σε τρεις μήνες.

_____________

* ΕΕ L 184, 17.7.1999, σ. 23."

(7) Το κείμενο που παρατίθεται στο παράρτημα του παρόντος κανονισμού προστίθεται ως παράρτημα ΙΙΙ.

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ

"ΠΑΡΑΡΤΗΜΑ ΙΙΙ

Κοινοί τεχνικοί κανόνες και διοικητικές διαδικασίες που εφαρμόζονται στις εμπορικές αερομεταφορές.

1. OPS 1 : Εμπορικές αερομεταφορές ( Aεροπλάνα)

Περιεχόμενα (Γενική παρουσίαση)

ΤΜΗΜΑ A - Εφαρμογή

ΤΜΗΜΑ B - Γενικά

ΤΜΗΜΑ Γ - Πιστοποίηση και επίβλεψη αερομεταφορέα

ΤΜΗΜΑ Δ - Επιχειρησιακές λειτουργίες

ΤΜΗΜΑ Ε - Επιχειρήσεις παντός καιρού

ΤΜΗΜΑ ΣΤ - Γενικά περί επιδόσεων

ΤΜΗΜΑ Ζ - Επιδόσεις κατηγορίας Α

TMHΜΑ H - Επιδόσεις κατηγορίας Β

ΤΜΗΜΑ Θ - Επιδόσεις κατηγορίας Γ

ΤΜΗΜΑ Ι - Μάζα και ζυγοστάθμιση

ΤΜΗΜΑ ΙΑ - Όργανα και εξοπλισμός

ΤΜΗΜΑ ΙΒ - Εξοπλισμός επικοινωνίας και ναυτιλίας

ΤΜΗΜΑ ΙΓ - Συντήρηση αεροπλάνου

ΤΜΗΜΑ ΙΔ - Πλήρωμα πτήσης

ΤΜΗΜΑ ΙΕ - Πλήρωμα θαλάμου επιβατών

ΤΜΗΜΑ ΙΣΤ - Εγχειρίδια, μητρώα (ημερολόγια) και αρχεία

ΤΜΗΜΑ ΙΗ - Εναέρια μεταφορά επικίνδυνων εμπορευμάτων

ΤΜΗΜΑ ΙΘ - Ασφάλεια"

ΤΜΗΜΑ A

ΕΦΑΡΜΟΓΗ

OPS 1.001

Εφαρμογή

(Βλέπε Προσάρτημα 1 στην OPS 1.001)

α) Στο Μέρος 1 της OPS καθορίζονται οι απαιτήσεις που πρέπει να πληρούνται για την πτητική λειτουργία οποιουδήποτε πολιτικού αεροπλάνου με σκοπό την εμπορική αερομεταφορά από οποιονδήποτε αεροπορικό μεταφορέα, του οποίου η κύρια εγκατάσταση και, εάν υπάρχει, η επίσημη έδρα του, βρίσκεται oε κράτος μέλος, στο εξής καλούμενος αερομεταφορέας. Η OPS 1 δεν ισχύει για αεροπλάνα που χρησιμοποιούνται σε στρατιωτικές, τελωνειακές και αστυνομικές υπηρεσίες.

β) Οι απαιτήσεις που περιέχονται στο Μέρος 1 της OPS ισχύουν:

(1) Για αερομεταφορείς οι οποίοι χρησιμοποιούν αεροπλάνα με μέγιστη μάζα απογείωσης άνω των 10 τόνων ή με μέγιστη εγκεκριμένη διαμόρφωση θέσεων 20 ή περισσοτέρων επιβατών, ή μικτούς στόλους αεροπλάνων πάνω και κάτω από αυτή τη διάκριση, το αργότερο έως την ..., εκτός εάν ορίζεται διαφορετικά.

(2) Για αερομεταφορείς οι οποίοι χρησιμοποιούν όλα τα λοιπά αεροπλάνα, το αργότερο έως την ...., εκτός εάν ορίζεται διαφορετικά.

Προσάρτημα 1 στην OPS 1.001

Μεταγενέστερες ημερομηνίες συμμόρφωσης που περιλαμβάνονται στην OPS 1

Για ορισμένες διατάξεις που περιλαμβάνονται στην OPS 1 προβλέπονται ημερομηνίες συμμόρφωσης οι οποίες είναι μεταγενέστερες σε σχέση με την ημερομηνία εφαρμογής της OPS 1. Οι διατάξεις για τις οποίες ισχύουν τα ανωτέρω και οι συναφείς μεταγενέστερες ημερομηνίες συμμόρφωσης, είναι οι ακόλουθες:

- OPS 1.470, στοιχείο στ) ...

- OPS 1.652, 'Σημειώσεις' ...

- OPS 1.652 (ιγ) ...

- OPS 1.665, στοιχείο α), σημείο 2) ...

- OPS 1.668, στοιχείο α), σημείο 1) ...

- OPS 1.805, στοιχείο α), σημείο 2) ...

- OPS 1.670, στοιχείο α), σημείο 3) ...

- OPS 1.685 ...

- OPS 1.705, στοιχείο α) ...

- OPS 1.725, στοιχείο α) ...

- OPS 1.780, στοιχείο α) ...

- OPS 1.805, στοιχείο α), σημείο 2) ...

- OPS 1.805, στοιχείο γ), σημείο 2) ...

ΤΜΗΜΑ B

ΓΕΝΙΚΑ

OPS 1.005

Γενικά

α) Ο αερομεταφορέας δεν χρησιμοποιεί αεροπλάνο για σκοπούς εμπορικής αερομεταφοράς διαφορετικούς από εκείνους που είναι σύμφωνοι προς τις διατάξεις του Μέρους 1 της OPS.

β) Ο αερομεταφορέας συμμορφώνεται με όλες τις απαιτήσεις πτητικής ικανότητας που ισχύουν για αεροπλάνα που χρησιμοποιούνται για σκοπούς εμπορικής αερομεταφοράς.

γ) Κάθε αεροπλάνο χρησιμοποιείται σύμφωνα με τους όρους του πιστοποιητικού πτητικής ικανότητάς του και εντός των εγκεκριμένων περιορισμών που περιέχονται στο δικό του εγχειρίδιο πτήσεως αεροπλάνου.

OPS 1.010

Εξαιρέσεις

Με την επιφύλαξη των κοινών διαδικασιών αναθεώρησης που εφαρμόζονται σχετικά, η Αρχή μπορεί, κατ' εξαίρεση και προσωρινά, να επιτρέψει εξαίρεση της εφαρμογής των διατάξεων του Μέρους 1 της OPS όταν είναι πεπεισμένη ότι τούτο είναι αναγκαίο και με την επιφύλαξη συμμόρφωσης με οποιονδήποτε συμπληρωματικό όρο που αυτή κρίνει απαραίτητο, προκειμένου να εξασφαλίζεται αποδεκτό επίπεδο ασφάλειας στη συγκεκριμένη περίπτωση.

OPS 1.015

Οδηγίες επιχειρησιακής εκμετάλλευσης

α) Με την επιφύλαξη των κοινών διαδικασιών αναθεώρησης που εφαρμόζονται σχετικά, η Αρχή μπορεί, με την έκδοση οδηγίας επιχειρησιακής εκμετάλλευσης, να απαγορεύσει, να περιορίσει ή να θέσει ορισμένους όρους σχετικά με πτητική λειτουργία, προς το συμφέρον ασφαλούς επιχειρησιακής λειτουργίας.

β) Στις οδηγίες επιχειρησιακής εκμετάλλευσης αναφέρονται:

(1) Η αιτία έκδοσης

(2) η εφαρμογή και η διάρκεια. και

(3) οι ενέργειες στις οποίες πρέπει να προβεί(-ούν) ο(οι) αερομεταφορέας(-είς).

γ) Οι οδηγίες επιχειρησιακής εκμετάλλευσης συμπληρώνουν τις διατάξεις του Μέρους 1 της OPS.

OPS 1.020

Νόμοι, κανονισμοί και διαδικασίες - Ευθύνες αερομεταφορέα

Ο αερομεταφορέας πρέπει να διασφαλίζει ότι:

(1) Όλοι οι υπάλληλοι γνωρίζουν ότι πρέπει να συμμορφώνονται με τους νόμους, τους κανονισμούς και τις διαδικασίες των κρατών εκείνων στα οποία διενεργούνται οι επιχειρησιακές δραστηριότητες και έχουν σχέση με την εκτέλεση των καθηκόντων τους, και

(2) όλα τα μέλη του πληρώματος γνωρίζουν τους νόμους και τους κανονισμούς και είναι εξοικειωμένα με τις διαδικασίες που σχετίζονται με την εκτέλεση των καθηκόντων τους.

OPS 1.025

Κοινή γλώσσα

α) Ο αερομεταφορέας πρέπει να εξασφαλίζει ότι όλα τα μέλη του πληρώματος μπορούν να επικοινωνούν σε μια κοινή γλώσσα.

β) Ο αερομεταφορέας πρέπει να εξασφαλίζει ότι όλο το επιχειρησιακό προσωπικό κατανοεί τη γλώσσα στην οποία είναι γραμμένα τα μέρη εκείνα του εγχειριδίου πτητικής εκμετάλλευσης που αναφέρονται στα καθήκοντα και τις ευθύνες τους.

OPS 1.030

Πίνακες ελάχιστου εξοπλισμού - Υποχρεώσεις αερομεταφορέα

α) Ο αερομεταφορέας καταρτίζει, για κάθε αεροπλάνο, πίνακα ελάχιστου εξοπλισμού (ΠΕΕ) εγκεκριμένο από την Αρχή. Ο πίνακας αυτός βασίζεται, χωρίς όμως να είναι λιγότερο περιοριστικός, στο σχετικό κύριο πίνακα βασικού εξοπλισμού (ΚΠΒΕ) (εφόσον υπάρχει) που έχει εγκριθεί από την Αρχή.

β) Ο αερομεταφορέας δεν επιτρέπεται να χρησιμοποιεί επιχειρησιακά αεροπλάνο παρά μόνο σύμφωνα με τον ΚΕΕ, εκτός εάν τούτο επιτρέπεται από την Αρχή. Σε καμία περίπτωση παρόμοια άδεια δεν επιτρέπει επιχειρησιακή χρήση καθ' υπέρβαση των περιορισμών του ΚΠΒΕ.

OPS 1.035

Σύστημα ποιοτικού ελέγχου

α) Ο αερομεταφορέας δημιουργεί σύστημα ποιοτικού ελέγχου και διορίζει διευθυντή ποιοτικού ελέγχου για να παρακολουθεί τη συμμόρφωση με τις διαδικασίες που απαιτούνται για να εξασφαλίζονται ασφαλείς πρακτικές λειτουργίας και πτητικά ικανά αεροπλάνα, αλλά και την καταλληλότητα αυτών των διαδικασιών. Η παρακολούθηση της συμμόρφωσης πρέπει να περιλαμβάνει σύστημα αποστολής παρατηρήσεων με αποδέκτη τον αρμόδιο διευθυντή (βλέπε επίσης OPS 1.175, στοιχείο η)) για την εξασφάλιση των απαραίτητων διορθωτικών ενεργειών.

β) Το σύστημα ποιοτικού ελέγχου πρέπει να περιλαμβάνει πρόγραμμα διασφάλισης της ποιότητας, το οποίο περιέχει διαδικασίες σχεδιασμένες να εξακριβώνουν ότι όλες οι πτητικές λειτουργίες εκτελούνται σύμφωνα με όλες τις απαιτήσεις, τα πρότυπα και τις διαδικασίες που ισχύουν σχετικά.

γ) Το σύστημα ποιοτικού ελέγχου και ο διευθυντής ποιοτικού ελέγχου πρέπει να είναι αποδεκτά από την Αρχή.

δ) Η περιγραφή του συστήματος ποιοτικού ελέγχου πρέπει να πραγματοποιείται με τη βοήθεια σχετικής τεκμηρίωσης.

ε) Κατά παρέκκλιση από τις διατάξεις του στοιχείου α) ανωτέρω, η Αρχή μπορεί να δεχτεί το διορισμό δύο διευθυντών ποιοτικού ελέγχου, έναν για τις πτητικές λειτουργίες και έναν για τη συντήρηση, με την προϋπόθεση ότι ο αερομεταφορέας έχει συστήσει μονάδα διαχείρισης της ποιότητας προκειμένου να εξασφαλίζεται ότι το σύστημα ποιοτικού ελέγχου εφαρμόζεται ενιαία σε ολόκληρη την επιχειρησιακή χρήση.

OPS 1.037

Πρόγραμμα πρόληψης ατυχημάτων και ασφάλειας πτήσης

Ο αερομεταφορέας καταρτίζει πρόγραμμα πρόληψης ατυχημάτων και ασφάλειας πτήσης, που μπορεί να ενσωματωθεί στο σύστημα ποιοτικού ελέγχου, το οποίο συμπεριλαμβάνει:

(1) Πρόγραμμα με το οποίο επιτυγχάνεται η συνεχής επίγνωση των κινδύνων από όλα τα πρόσωπα που εμπλέκονται σε πτητικές λειτουργίες.και

(2) αξιολόγηση των πληροφοριών που σχετίζονται με ατυχήματα και συμβάντα καθώς και διάδοση των συναφών πληροφοριών.

OPS 1.040

Συμπληρωματικά μέλη πληρώματος

Ο αερομεταφορέας εξασφαλίζει ότι τα μέλη του πληρώματος που δεν είναι μέλη του απαιτούμενου πληρώματος πτήσης ή θαλάμου επιβατών, έχουν επίσης εκπαιδευτεί και είναι ικανά να εκτελούν τα καθήκοντα που τους αναθέτονται.

OPS 1.050

Πληροφορίες έρευνας και διάσωσης

Ο αερομεταφορέας εξασφαλίζει ότι είναι εύκολη η πρόσβαση από το θάλαμο διακυβερνήσεως αεροσκάφους στις ουσιώδεις πληροφορίες που σχετίζονται με τη σχεδιαζόμενη πτήση και αφορούν στις υπηρεσίες έρευνας και διάσωσης.

OPS 1.055

Πληροφορίες σχετικά με το φερόμενο εξοπλισμό επείγουσας ανάγκης και διάσωσης

Ο αερομεταφορέας εξασφαλίζει ότι υπάρχουν διαθέσιμοι για άμεση διαβίβαση στα κέντρα συντονισμού έρευνας και διάσωσης, κατάλογοι που περιέχουν πληροφορίες για τον εξοπλισμό επείγουσας ανάγκης και διάσωσης που φέρουν όλα τα αεροπλάνα του. Οι πληροφορίες περιλαμβάνουν, κατά περίπτωση, τον αριθμό, το χρώμα και τον τύπο των σωσίβιων λέμβων και φωτοβολίδων, λεπτομέρειες σχετικά με τις ιατρικές προμήθειες επείγουσας ανάγκης, τις προμήθειες νερού καθώς και τον τύπο και τις συχνότητες του φορητού εξοπλισμού ραδιοεπικοινωνίας επείγουσας ανάγκης.

OPS 1.060

Αναγκαστική προσθαλάσσωση

Ο αερομεταφορέας δεν χρησιμοποιεί αεροπλάνο με εγκεκριμένη διαμόρφωση θέσεων περισσοτέρων των 30 επιβατών σε πτήσεις πάνω από τη θάλασσα, όταν η απόσταση από μέρος της ξηράς, το οποίο είναι κατάλληλο για προσγείωση επείγουσας ανάγκης, είναι μεγαλύτερη από 120 λεπτά με ταχύτητα πλεύσης, ή υπερβαίνει τα 400 ναυτικά μίλια, ανάλογα με ποια από τις δύο αποστάσεις είναι μικρότερη, εκτός εάν το αεροπλάνο συμμορφώνεται με τις απαιτήσεις αναγκαστικής προσθαλάσσωσης που καθορίζονται στον κώδικα πτητικής ικανότητας που ισχύει σχετικά.

OPS 1.065

Μεταφορά πολεμικών όπλων και πολεμοφοδίων

α) Ο αερομεταφορέας δεν μεταφέρει πολεμικά όπλα και πολεμοφόδια αεροπορικώς εκτός εάν έχει χορηγηθεί σχετική έγκριση από όλα τα ενδιαφερόμενα κράτη.

β) Ο αερομεταφορέας διασφαλίζει ότι τα πολεμικά όπλα και τα πολεμοφόδια:

(1) Έχουν αποθηκευτεί στο αεροπλάνο σε χώρο στον οποίο δεν έχουν πρόσβαση οι επιβάτες κατά τη διάρκεια της πτήσης .και

(2) στην περίπτωση πυροβόλων όπλων, αυτά δεν είναι οπλισμένα,

εκτός εάν, πριν από την έναρξη της πτήσης, έχει χορηγηθεί έγκριση από όλα τα ενδιαφερόμενα κράτη ότι τα εν λόγω πολεμικά όπλα και πολεμοφόδια μπορούν να μεταφερθούν με συνθήκες που διαφέρουν εν μέρει ή στο σύνολό τους από εκείνες που αναφέρονται στον παρόν στοιχείο.

γ) Ο αερομεταφορέας διασφαλίζει ότι, πριν ξεκινήσει μια πτήση, ο κυβερνήτης ενημερώνεται για τις λεπτομέρειες και τη θέση πάνω στο σκάφος των πολεμικών όπλων και των πολεμοφοδίων που πρόκειται να μεταφερθούν.

OPS 1.070

Μεταφορά όπλων και πυρομαχικών που χρησιμοποιούνται για αθλητικούς σκοπούς

α) Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι γνωστοποιείται σε αυτόν οποιαδήποτε μεταφορά όπλων που χρησιμοποιούνται για αθλητικούς σκοπούς, που πρόκειται να πραγματοποιηθεί.

β) Ο αερομεταφορέας που αποδέχεται τη μεταφορά όπλων που χρησιμοποιούνται για αθλητικούς σκοπούς διασφαλίζει ότι αυτά:

(1) Αποθηκεύονται στο αεροπλάνο σε χώρο στον οποίο δεν έχουν πρόσβαση οι επιβάτες κατά τη διάρκεια της πτήσης, εκτός εάν η Αρχή αποφασίσει ότι η συμμόρφωση είναι ανέφικτη και δεχτεί ότι μπορούν να εφαρμοσθούν άλλες διαδικασίες. και

(2) δεν είναι οπλισμένα, στην περίπτωση πυροβόλων όπλων ή άλλων όπλων που μπορούν να περιέχουν πυρομαχικά.

γ) Πυρομαχικά για όπλα που χρησιμοποιούνται για αθλητικούς σκοπούς μπορούν να μεταφέρονται σε ελεγμένες αποσκευές επιβατών, με την επιφύλαξη ορισμένων περιορισμών, σύμφωνα με τις τεχνικές οδηγίες (βλέπε OPS 1.1160, στοιχείο β), σημείο 5)), όπως ορίζεται στην OPS 1.1150, στοιχείο α), σημείο 14).

OPS 1.075

Μέθοδος μεταφοράς προσώπων

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι κατά τη διάρκεια πτήσης κανένα πρόσωπο δεν βρίσκεται σε μέρος του αεροπλάνου το οποίο δεν είναι μέρος σχεδιασμένο για την εξυπηρέτηση προσώπων, εκτός εάν έχει παραχωρηθεί από τον κυβερνήτη προσωρινή άδεια πρόσβασης σε οποιοδήποτε μέρος του αεροπλάνου:

(1) Προκειμένου να προβούν στις απαραίτητες ενέργειες για την ασφάλεια του αεροπλάνου ή οποιουδήποτε προσώπου, ζώου ή αγαθών μέσα σε αυτό.ή

(2) στο οποίο μεταφέρονται φορτία ή εφόδια, το οποίο έχει σχεδιαστεί έτσι ώστε να επιτρέπει σε ένα πρόσωπο να έχει πρόσβαση σε αυτό ενώ το αεροπλάνο πραγματοποιεί πτήση.

OPS 1.085

Ευθύνες πληρώματος

α) Το μέλος του πληρώματος είναι υπεύθυνο για την εκτέλεση, κατά τον ενδεδειγμένο τρόπο, των καθηκόντων του, τα οποία:

(1) σχετίζονται με την ασφάλεια του αεροπλάνου και των επιβαινόντων του. και

(2) καθορίζονται στις οδηγίες και τις διαδικασίες που διατυπώνονται στο εγχειρίδιο λειτουργίας.

(b) Το μέλος πληρώματος οφείλει:

(1) να αναφέρει στον κυβερνήτη κάθε συμβάν το οποίο έθεσε ή μπορούσε, ενδεχομένως, να θέσει σε κίνδυνο την ασφάλεια. και

(2) να χρησιμοποιεί τα συστήματα αναφοράς συμβάντων του αερομεταφορέα σύμφωνα με την OPS 1.420. Σε όλες τις περιπτώσεις αυτές, αντίγραφο της(των) αναφοράς(ών) πρέπει να διαβιβάζεται στον κυβερνήτη που ενέχεται στη συγκεκριμένη περίπτωση.

γ) Ένα μέλος πληρώματος δεν θα εκτελεί καθήκοντα σε ένα αεροπλάνο:

(1) Εφόσον βρίσκεται υπό την επήρεια κάποιου ναρκωτικού που μπορεί να επηρεάσει τις ικανότητές του με τρόπο που θέτει σε κίνδυνο την ασφάλεια.

(2) μετά από κατάδυση στο πέλαγος, εκτός εάν έχει περάσει εύλογο χρονικό διάστημα.

(3) μετά από αιμοδοσία, εκτός εάν έχει περάσει εύλογο χρονικό διάστημα.

(4) εάν έχει την παραμικρή αμφιβολία για την ικανότητά του να εκτελέσει τα καθήκοντα που του έχουν ανατεθεί ή

(5) εάν γνωρίζει ή υποπτεύεται ότι υποφέρει από κόπωση, ή νιώθει ανίκανος για εργασία σε βαθμό που μπορεί να θέτει σε κίνδυνο την πτήση.

δ) Κανένα μέλος πληρώματος δεν επιτρέπεται:

(1) Να καταναλώνει οινοπνευματώδη ποτά σε διάστημα μικρότερο των 8 ωρών πριν από την καθορισμένη ώρα παρουσίασης για απασχόληση σε πτήση ή έναρξης επιφυλακής (stand-by).

(2) να αρχίζει περίοδο απασχόλησης σε πτήση με επίπεδο οινοπνεύματος στο αίμα άνω των 0,2 τοις χιλίοις.

(3) να καταναλώνει οινοπνευματώδη ποτά κατά την περίοδο απασχόλησης σε πτήση ή ενώ βρίσκεται σε επιφυλακή.

ε) Ο κυβερνήτης:

(1) Είναι υπεύθυνος για την ασφαλή πτητική λειτουργία του αεροπλάνου και την ασφάλεια των επιβατών του κατά τη διάρκεια της πτήσης.

(2) δύναται να δίνει όλες τις εντολές που θεωρεί απαραίτητες προκειμένου να εξασφαλίζεται η ασφάλεια του αεροπλάνου και των προσώπων ή των πραγμάτων που αυτό μεταφέρει.

(3) έχει το δικαίωμα να αποβιβάζει οποιοδήποτε πρόσωπο, ή οποιοδήποτε μέρος του φορτίου, το οποίο, κατά τη γνώμη του, μπορεί να συνιστά ενδεχόμενο κίνδυνο για την ασφάλεια του αεροπλάνου ή των επιβατών του.

(4) δεν επιτρέπει τη μεταφορά στο αεροπλάνο προσώπου το οποίο φαίνεται να βρίσκεται υπό την επήρεια οινοπνευματωδών ποτών ή ναρκωτικών σε βαθμό που μπορεί να θέσει σε κίνδυνο την ασφάλεια του αεροπλάνου ή των επιβατών του.

(5) έχει το δικαίωμα να αρνηθεί τη μεταφορά μη αποδεκτών επιβατών, προσώπων που έχουν απελαθεί ή τελούν υπό κράτηση, εάν η μεταφορά τους συνιστά κίνδυνο για την ασφάλεια του αεροπλάνου ή των επιβατών του.

(6) εξασφαλίζει ότι όλοι οι επιβάτες ενημερώνονται για τη θέση των εξόδων κινδύνου και για τη θέση και τη χρήση του αντίστοιχου εξοπλισμού ασφάλειας και επείγουσας ανάγκης.

(7) εξασφαλίζει ότι όλες οι επιχειρησιακές διαδικασίες και οι πίνακες ελέγχου τηρούνται σύμφωνα με το εγχειρίδιο πτητικής λειτουργίας.

(8) δεν επιτρέπει σε κανένα μέλος του πληρώματος να εκτελεί οποιαδήποτε δραστηριότητα στη διάρκεια της απογείωσης, της αρχικής ανόδου, της τελικής προσέγγισης και της προσγείωσης, εκτός εάν η εκτέλεση των καθηκόντων αυτών απαιτείται για την ασφαλή λειτουργία του αεροπλάνου.

(9) δεν επιτρέπει:

i) να καθίσταται ανενεργός, να τίθεται εκτός λειτουργίας ή να εξαλείφονται τα δεδομένα του καταγραφέα στοιχείων πτήσεως κατά τη διάρκεια της πτήσης ούτε επιτρέπει να εξαλείφονται τα καταγραμμένα στοιχεία μετά την πτήση στην περίπτωση ατυχήματος ή συμβάντος για το οποίο υφίσταται υποχρέωση αναφοράς.

ii) να απενεργοποιείται ή να εξαλείφονται το δεδομένα αποτυπωτή ομιλίας θαλάμου διακυβέρνησης κατά τη διάρκεια της πτήσης, εκτός εάν πιστεύει ότι τα καταγραμμένα δεδομένα, τα οποία διαφορετικά θα εξαλείφονταν αυτομάτως, πρέπει να διατηρηθούν για τη διερεύνηση συμβάντος ή ατυχήματος, ούτε επιτρέπει τη χειροκίνητη εξάλειψη καταγραμμένων δεδομένων κατά τη διάρκεια ή μετά την πτήση στην περίπτωση ατυχήματος ή συμβάντος για το οποίο υφίσταται υποχρέωση αναφοράς.

(10) αποφασίζει εάν αποδεχθεί ή όχι αεροπλάνο με επιχειρησιακής φύσεως δυσλειτουργίες, οι οποίες επιτρέπονται από τον κατάλογο παρέκκλισης από διαμόρφωση ή τον ΠΕΕ. και

(11) εξασφαλίζει ότι έχει εκτελεστεί η προ πτήσεως επιθεώρηση.

στ) Ο κυβερνήτης, σε περίπτωση κατάστασης έκτακτης ανάγκης που απαιτεί άμεση λήψη απόφασης και δράση, προβαίνει σε οποιαδήποτε ενέργεια κρίνει απαραίτητη σύμφωνα με τις περιστάσεις. Στις περιπτώσεις αυτές μπορεί να παρεκκλίνει από τους κανόνες, τις διαδικασίες επιχειρησιακής λειτουργίας και τις μεθόδους προς το συμφέρον της ασφάλειας.

OPS 1.090

Εξουσία του κυβερνήτη

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι όλα τα άτομα που επιβαίνουν στο αεροπλάνο υπακούουν σε όλες τις νόμιμες εντολές που δίνονται από τον κυβερνήτη προς εξασφάλιση της ασφάλειας του αεροπλάνου και των προσώπων ή των πραγμάτων που αυτό μεταφέρει.

OPS 1.100

Άδεια εισόδου στο θάλαμο διακυβέρνησης

α) Ο αερομεταφορέας πρέπει να διασφαλίζει ότι κανένα άτομο δεν εισέρχεται ή μεταφέρεται μέσα στο θάλαμο διακυβέρνησης, με εξαίρεση μέλος του πληρώματος πτήσης που έχει ορισθεί σε μια πτήση, εκτός εάν το άτομο αυτό:

(1) Ασκεί καθήκοντα μέλους πληρώματος.

(2) εκπροσωπεί την Αρχή που είναι αρμόδια για την πιστοποίηση, τη χορήγηση άδειας ή την επιθεώρηση, εφόσον τούτο απαιτείται στο πλαίσιο της εκτέλεσης των επίσημων καθηκόντων του. ή

(3) η είσοδος και η μεταφορά του επιτρέπεται σύμφωνα με τις οδηγίες που περιέχονται στο εγχειρίδιο πτητικής λειτουργίας.

β) Ο κυβερνήτης διασφαλίζει ότι:

(1) Προς το συμφέρον της ασφάλειας, η είσοδος στο θάλαμο διακυβέρνησης δεν προκαλεί διάσπαση της προσοχής και/ή δεν παρεμποδίζει την πτητική λειτουργία. και

(2) όλα τα άτομα που μεταφέρονται στο θάλαμο διακυβέρνησης ενημερώνονται σε ό,τι αφορά τις σχετικές διαδικασίες ασφάλειας.

γ) Ο κυβερνήτης φέρει την ευθύνη της τελικής απόφασης σχετικά με την είσοδο στο θάλαμο διακυβέρνησης.

OPS 1.105

Μη εγκεκριμένη μεταφορά

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι κανένα άτομο δεν κρύβεται ούτε κρύβει φορτίο επί του αεροπλάνου.

OPS 1.110

Φορητές ηλεκτρονικές συσκευές

Ο αερομεταφορέας δεν επιτρέπει σε κανένα άτομο να χρησιμοποιεί, και λαμβάνει όλα τα εύλογα μέτρα ώστε να εξασφαλίζεται ότι κανένα άτομο δεν χρησιμοποιεί επί του αεροπλάνου, φορητή ηλεκτρονική συσκευή που μπορεί να επηρεάσει δυσμενώς τις επιδόσεις των συστημάτων και του εξοπλισμού του αεροπλάνου.

OPS 1.115

Οινοπνευματώδη ποτά και ναρκωτικά

Ο αερομεταφορέας δεν επιτρέπει σε κανένα άτομο να επιβιβασθεί ή να παραμείνει, και λαμβάνει όλα τα εύλογα μέτρα ώστε να εξασφαλίζεται ότι κανένα άτομο δεν εισέρχεται ούτε παραμένει σε αεροπλάνο, εφόσον βρίσκεται υπό την επήρεια οινοπνευματωδών ποτών ή ναρκωτικών σε βαθμό που μπορεί να θέσει σε κίνδυνο την ασφάλεια του αεροπλάνου ή των επιβατών του.

OPS 1.120

Διακύβευση της ασφάλειας

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι κανένα πρόσωπο δεν ενεργεί απερίσκεπτα ή απρόσεκτα, ούτε παραλείπει να ενεργήσει:

(1) κατά τρόπο που θέτει σε κίνδυνο το αεροπλάνο ή οποιοδήποτε πρόσωπο που είναι επιβιβασμένο σε αυτό.

(2) κατά τρόπο που να προκαλέσει ή να επιτρέψει σε αεροπλάνο να θέσει σε κίνδυνο οποιοδήποτε πρόσωπο ή περιουσία.

OPS 1.125

Έγγραφα φερόμενα επί του αεροπλάνου

α) Ο αερομεταφορέας εξασφαλίζει ότι σε κάθε πτήση βρίσκονται επί του αεροπλάνου τα ακόλουθα έγγραφα ή αντίγραφα αυτών:

(1) Πιστοποιητικό νηολόγησης.

(2) Πιστοποιητικό πτητικής ικανότητας.

(3) Πιστοποιητικό θορύβου (εάν ισχύει).

(4) Πιστοποιητικό αερομεταφορέα.

(5) Άδεια σταθμού αεροσκάφους. και

(6) Πιστοποιητικό(-ά) ασφάλισης ευθύνης τρίτου μέρους.

β) Κάθε μέλος του πληρώματος πτήσης, σε κάθε πτήση, μεταφέρει μία έγκυρη άδεια πληρώματος με κατάλληλη βαθμολογία(ες) για το σκοπό της πτήσης.

OPS 1.130

Εγχειρίδια που πρέπει να φέρει το αεροπλάνο

Ο αερομεταφορέας εξασφαλίζει ότι:

(1) Τα ισχύοντα μέρη του εγχειριδίου πτητικής λειτουργίας που αναφέρονται στα καθήκοντα του πληρώματος, μεταφέρονται σε κάθε πτήση

2) τα μέρη εκείνα του εγχειριδίου πτητικής λειτουργίας που απαιτούνται για τη πραγματοποίηση μιας πτήσης, είναι εύκολα προσιτά στο πλήρωμα πάνω στο αεροπλάνο. και

(3) επί του αεροπλάνου βρίσκεται το ισχύον εγχειρίδιο πτήσεως αεροπλάνου, εκτός εάν η Αρχή έχει αποδεχτεί ότι το εγχειρίδιο πτητικής λειτουργίας που καθορίζεται στο Μέρος Β του Παραρτήματος 1, OPS 1.1045 περιέχει συναφείς πληροφορίες για το αεροπλάνο αυτό.

OPS 1.135

Συμπληρωματικές πληροφορίες και έντυπα που πρέπει να φέρει το αεροπλάνο

α) Ο αερομεταφορέας εξασφαλίζει ότι, πέραν από τα έγγραφα και τα εγχειρίδια που καθορίζονται στις OPS 1.125 και OPS 1.130, βρίσκονται σε κάθε πτήση επί του αεροσκάφους οι ακόλουθες πληροφορίες και τα ακόλουθα έντυπα, σχετικά με τον τύπο και την περιοχή πτητικής λειτουργίας:

(1) Το επιχειρησιακό σχέδιο πτήσης που περιέχει τουλάχιστον τις πληροφορίες που απαιτούνται από την OPS 1.1060

(2) το τεχνικό μητρώο (ημερολόγιο) αεροπλάνου που περιέχει τουλάχιστον τις πληροφορίες που απαιτούνται από την OPS 1.1915, στοιχείο α)

(3) Λεπτομέρειες του υποβληθέντος σχεδίου πτήσης εξυπηρέτησης εναέριας κυκλοφορίας

(4) Κατάλληλη τεκμηρίωση ενημέρωσης περί αγγελίας NOTAM/AIS

(5) Κατάλληλες μετεωρολογικές πληροφορίες

(6) Τεκμηρίωση βάρους και ζυγοστάθμισης όπως καθορίζεται στο Τμήμα Ι.

(7) Κοινοποίηση ειδικών κατηγοριών επιβατών όπως προσωπικό ασφαλείας, εάν δεν θεωρείται ως πλήρωμα, ανάπηρα άτομα, μη αποδεκτοί επιβάτες, απελαθέντες και προφυλακισμένα πρόσωπα

(8) Κοινοποίηση ειδικών φορτίων που περιέχουν επικίνδυνα αγαθά συμπεριλαμβανομένων γραπτών πληροφοριών για τον κυβερνήτη, όπως ορίζεται στην OPS 1.1215, στοιχείο δ)

(9) ισχύοντες χάρτες αεροπλοΐας και τοπογραφικοί καθώς και συναφή έγγραφα, όπως ορίζεται στην OPS 1.290, στοιχείο β), σημείο 7)

(10) Κάθε άλλη τεκμηρίωση που ενδέχεται να απαιτηθεί από τα κράτη που ενέχονται στη συγκεκριμένη πτήση, όπως ονομαστική κατάσταση φορτίου, ονομαστική κατάσταση επιβατών κλπ. και

(11) Έντυπα για τη συμμόρφωση με τις απαιτήσεις υποβολής αναφοράς της Αρχής και του αερομεταφορέα.

β) Η Αρχή μπορεί να επιτρέψει οι πληροφορίες που αναφέρονται λεπτομερώς στο στοιχείο α) ανωτέρω ή σε σημεία αυτού, να παρουσιάζονται και με άλλο τρόπο εκτός από επάνω σε τυπωμένο χαρτί. Ένα αποδεκτό πρότυπο δυνατότητας πρόσβασης, δυνατότητας χρήσης και αξιοπιστίας πρέπει να διασφαλιστεί.

OPS 1.140

Πληροφορίες που διατηρούνται στο έδαφος

α) Ο αερομεταφορέας εξασφαλίζει ότι:

Τουλάχιστον κατά τη διάρκεια κάθε πτήσης ή σειράς πτήσεων

i) Οι πληροφορίες που αναφέρονται στην πτήση και είναι κατάλληλες για το συγκεκριμένο τύπο της πτητικής λειτουργίας, διατηρούνται στο έδαφος. και

ii) Οι πληροφορίες διατηρούνται έως ότου δημιουργηθούν αντίγραφα στο χώρο στον οποίο θα αποθηκευτούν, σύμφωνα με την OPS 1.1065, ή, εάν αυτό δεν είναι εφικτό,

iii) Οι ίδιες πληροφορίες μεταφέρονται σε ένα πυρίμαχο δοχείο στο αεροπλάνο.

β) Οι πληροφορίες που αναφέρονται στο στοιχείο α) ανωτέρω περιλαμβάνουν:

(1) Ένα αντίγραφο του επιχειρησιακού σχεδίου πτήσης, όπου ενδείκνυται.

(2) Αντίγραφα του αντίστοιχου μέρους (των αντίστοιχων μερών) του τεχνικού ημερολογίου του αεροπλάνου.

(3) Συγκεκριμένη τεκμηρίωση αγγελίας (ΝΟΤΑΜ) περί διαδρομής εάν συνταχθεί ειδικά από τον αερομεταφορέα

(4) Τεκμηρίωση βάρους και ζυγοστάθμισης εάν απαιτείται (παραπομπή στην OPS 1.625) και

(5) Κοινοποίηση ειδικών φορτίων.

OPS 1.145

Εξουσία επιθεώρησης

Ο αερομεταφορέας εξασφαλίζει ότι κάθε εξουσιοδοτημένο από την Αρχή πρόσωπο, μπορεί ανά πάσα στιγμή να επιβιβαστεί και να πετάξει σε οποιοδήποτε αεροπλάνο λειτουργεί σύμφωνα με πιστοποιητικό αερομεταφορέα που έχει εκδοθεί από την Αρχή αυτή και να εισέλθει και να παραμείνει στο θάλαμος διακυβέρνησης με την προϋπόθεση ότι ο κυβερνήτης μπορεί να αρνηθεί πρόσβαση στο θάλαμο διακυβέρνησης εάν, κατά τη γνώμη του, με αυτό τον τρόπο διακυβεύεται η ασφάλεια του αεροπλάνου.

OPS 1.150

Παρουσίαση εγγράφων και αρχείων

α) Ο αερομεταφορέας:

(1) Επιτρέπει, σε οποιοδήποτε εξουσιοδοτημένο από την Αρχή πρόσωπο, να έχει πρόσβαση στα έγγραφα και αρχεία εκείνα που αναφέρονται στις πτητικές λειτουργίες ή τη συντήρηση, και

(2) εάν ζητηθεί από την Αρχή, παρουσιάζει όλα τα έγγραφα και αρχεία αυτά, εντός ευλόγου χρονικού διαστήματος.

β) Ο κυβερνήτης, εντός εύλογου χρονικού διαστήματος από τη στιγμή που του ζητηθεί από ένα πρόσωπο εξουσιοδοτημένο από μία Αρχή, προσκομίζει στο πρόσωπο αυτό τα έγγραφα που πρέπει να φέρει το αεροπλάνο.

OPS 1.155

Διατήρηση τεκμηρίωσης

Ο αερομεταφορέας εξασφαλίζει ότι:

(1) Όλα τα πρωτότυπα έγγραφα, ή αντίγραφα αυτών, που πρέπει να διατηρεί, διατηρούνται για το απαιτούμενο διάστημα τήρησης ακόμα κι αν παύσει να είναι ο αερομεταφορέας του αεροπλάνου, και

(2) Όποτε ένα μέλος πληρώματος, σχετικά με το οποίο ένας αερομεταφορέας διαθέτει αρχείο καθηκόντων, περιόδου απασχόλησης και ανάπαυσης, γίνεται μέλος πληρώματος για άλλον αερομεταφορέα, αυτό το αρχείο παραχωρείται στον νέο αερομεταφορέα.

OPS 1.160

Διατήρηση, παρουσίαση και χρήση καταχωρήσεων καταγραφέα στοιχείων πτήσης

A Διατήρηση καταχωρήσεων

(1) Μετά από ένα ατύχημα, ο αερομεταφορέας ενός αεροπλάνου το οποίο φέρει καταγραφέα στοιχείων πτήσης διατηρεί, στο βαθμό που είναι εφικτό, τα πρωτότυπα καταγραμμένα δεδομένα που αναφέρονται στο εν λόγω ατύχημα, όπως τηρούνται από τον καταγραφέα για διάστημα 60 ημερών εκτός εάν η ανακριτική αρχή δώσει άλλες οδηγίες.

(2) Πλην προγενέστερης άδειας χορηγηθείσας από την Αρχή, μετά από συμβάν που υπόκειται σε υποχρεωτική αναφορά, ο αερομεταφορέας ενός αεροπλάνου το οποίο φέρει καταγραφέα στοιχείων πτήσης διατηρεί, στο βαθμό που είναι εφικτό, τα πρωτότυπα καταγραμμένα δεδομένα που αναφέρονται στο εν λόγω ατύχημα, όπως τηρούνται από τον καταγραφέα για διάστημα 60 ημερών εκτός εάν η ανακριτική αρχή δώσει άλλες οδηγίες.

(3) Επιπλέον, όταν η Αρχή αποφασίσει σχετικά, ο αερομεταφορέας ενός αεροπλάνου το οποίο φέρει καταγραφέα στοιχείων πτήσης διατηρεί τα αρχικά καταγραμμένα δεδομένα για διάστημα 60 ημερών εκτός εάν η ανακριτική αρχή δώσει άλλες οδηγίες.

(4) Όταν το αεροπλάνο απαιτείται να φέρει καταγραφέα στοιχείων πτήσης, ο αερομεταφορέας του αεροπλάνου αυτού:

i) Αποθηκεύει τις μαγνητοφωνήσεις για την απαιτούμενη κατά OPS 1.715, 1.720 και 1.725 περίοδο πτητικής λειτουργίας, με εξαίρεση ότι, για σκοπούς δοκιμής και συντήρησης καταγραφέων στοιχείων πτήσης, μπορεί να σβηστεί έως και μία ώρα του παλαιότερα καταγραμμένου υλικού τη στιγμή της δοκιμής, και

ii) Τηρεί ένα έγγραφο, το οποίο περιέχει τις πληροφορίες που απαιτούνται για την ανάκτηση και τη μετατροπή των αποθηκευμένων δεδομένων σε τεχνικές μονάδες.

β) Παρουσίαση καταχωρήσεων

Ο αερομεταφορέας αεροπλάνου, το οποίο φέρει καταγραφέα στοιχείων πτήσης, προσκομίζει, εφόσον τούτο το ζητήσει η Αρχή, εντός ευλόγου χρονικού διαστήματος, κάθε καταχώρηση καταγραφέα στοιχείων πτήσης που είναι διαθέσιμη ή έχει διατηρηθεί.

γ) Χρήση καταχωρήσεων

(1) Οι καταχωρήσεις αποτυπωτή ομιλίας θαλάμου διακυβέρνησης δεν μπορούν να χρησιμοποιούνται για σκοπούς άλλους από την έρευνα ενός ατυχήματος ή συμβάντος για το οποίο υφίσταται υποχρέωση αναφοράς παρά μόνο με τη συναίνεση όλων των ενδιαφερόμενων μελών πληρώματος.

(2) Οι καταχωρήσεις αποτυπωτή ομιλίας θαλάμου διακυβέρνησης δεν μπορούν να χρησιμοποιούνται για σκοπούς άλλους από την έρευνα ενός ατυχήματος ή συμβάντος, για το οποίο υφίσταται υποχρέωση αναφοράς, παρά μόνο όταν τα εν λόγω αρχεία:

i) Χρησιμοποιούνται από τον αερομεταφορέα μόνο για σκοπούς πτητικής ικανότητας ή συντήρησης, ή

ii) Αποχαρακτηριστούν, ή

iii) Δημοσιεύονται μέσω ασφαλών διαδικασιών.

OPS 1.165

Μίσθωση

α) Ορολογία

Οι όροι που χρησιμοποιούνται σε αυτή την παράγραφο έχουν την ακόλουθη έννοια:

(1) Μίσθωση υπό όρους (Dry lease) - όταν το αεροπλάνο χρησιμοποιείται σύμφωνα με το πιστοποιητικό αερομεταφορέα του μισθωτή.

(2) Πλήρης εκμίσθωση (Wet lease) - όταν το αεροπλάνο χρησιμοποιείται σύμφωνα με το πιστοποιητικό αερομεταφορέα του εκμισθωτή.

β) Μίσθωση αεροπλάνων μεταξύ εκμεταλλευόμενων

(1) Πλήρης εκμίσθωση. Ο εκμεταλλευόμενος που παρέχει αεροπλάνο και πλήρες πλήρωμα σε άλλον εκμεταλλευόμενο, και διατηρεί όλες τις αρμοδιότητες και ευθύνες που καθορίζονται στο Τμήμα Γ, παραμείνει ο εκμεταλλευόμενος του αεροπλάνου.

(2) Όλες οι μισθώσεις εκτός από την πλήρη εκμίσθωση

i) Με εξαίρεση των διατάξεων του στοιχείου β), σημείο 1) ανωτέρω, ο αερομεταφορέας που χρησιμοποιεί αεροπλάνο άλλου αερομεταφορέα ή παρέχει αεροπλάνο σε άλλον αερομεταφορέα, πρέπει να λαμβάνει προηγουμένως έγκριση για τη χρησιμοποίησή του από την αντίστοιχη Αρχή του. Κάθε όρος που αποτελεί μέρος της έγκρισης αυτής πρέπει να περιλαμβάνεται στη μισθωτήρια σύμβαση.

ii) Τα στοιχεία εκείνα των μισθωτηρίων συμβάσεων που εγκρίνονται από την Αρχή, πλην των μισθωτηρίων συμβάσεων στις οποίες εμπλέκονται αεροπλάνο και πλήρες πλήρωμα και δεν επιδιώκεται καμία μεταβίβαση αρμοδιοτήτων ή ευθυνών, πρέπει όλα να θεωρούνται, σε σχέση με το μισθωμένο αεροπλάνο, ως τροποποιήσεις του πιστοποιητικού αερομεταφορέα σύμφωνα με το οποίο πρόκειται να πραγματοποιηθούν οι πτήσεις.

γ) Μίσθωση αεροπλάνων μεταξύ αερομεταφορέα και οποιουδήποτε άλλου νομικού προσώπου που δεν είναι αερομεταφορέας

(1) Μίσθωση υπό όρους (Dry lease-in)

i) Ο αερομεταφορέας δεν μισθώνει υπό όρους αεροπλάνο από νομικό πρόσωπο άλλο από αερομεταφορέα, εκτός εάν υπάρχει έγκριση της Αρχής. Κάθε όρος που αποτελεί μέρος της έγκρισης αυτής πρέπει να περιλαμβάνεται στη μισθωτήρια σύμβαση.

ii) Ο αερομεταφορέας εξασφαλίζει ότι, σε σχέση με αεροπλάνα που μισθώνονται υπό όρους, κάθε απόκλιση από τις απαιτήσεις που καθορίζονται στα Τμήματα ΙΑ, ΙΒ, και/ή από τις ισχύουσες πρόσθετες απαιτήσεις πτητικής ικανότητας, κοινοποιείται στην Αρχή και είναι αποδεκτή από την τελευταία.

(2) Πλήρης μίσθωση (Wet lease-in)

i) Ο αερομεταφορέας δεν μισθώνει πλήρως αεροπλάνο από νομικό πρόσωπο που δεν είναι άλλος αερομεταφορέας, χωρίς την έγκριση της Αρχής.

ii) Ο αερομεταφορέας εξασφαλίζει ότι, σχετικά με τα αεροπλάνα που μισθώνονται πλήρως:

A) Τα πρότυπα ασφαλείας του εκμισθωτή, όσον αφορά τη συντήρηση και την πτητική λειτουργία, είναι αντίστοιχα με εκείνα των Απαιτήσεων Συνδέσμου Αεροπορικών Αρχών (JAR).

B) Ο εκμισθωτής είναι εκμεταλλευόμενος που κατέχει πιστοποιητικό αερομεταφορέα το οποίο έχει εκδοθεί από συμβαλλόμενο κράτος της Συμβάσεως του Σικάγο.

Γ) Το αεροπλάνο διαθέτει το καθιερωμένο πιστοποιητικό πτητικής ικανότητας, το οποίο έχει εκδοθεί σύμφωνα με το Παράρτημα 8 του ΔΟΠΑ (ICAO), και

Δ) Συμμορφώνονται προς κάθε απαίτηση που έχει επιβληθεί από την Αρχή του μισθωτή.

(3) Εκμίσθωση υπό όρους (Dry lease-out)

Οποιοσδήποτε αερομεταφορέας μπορεί να εκμισθώνει υπό όρους αεροπλάνο για σκοπούς εμπορικής αερομεταφοράς σε οποιονδήποτε αερομεταφορέα κράτους που έχει υπογράψει τη Συνθήκη του Σικάγο, με την προϋπόθεση ότι πληρούνται οι ακόλουθοι όροι:

A) Η Αρχή έχει εξαιρέσει τον αερομεταφορέα από τις σχετικές διατάξεις του Μέρους 1 της OPS και, μετά την γραπτή αποδοχή από την αλλοδαπή ρυθμιστική αρχή της ευθύνης για την επίβλεψη της συντήρησης και της πτητικής λειτουργίας του(των) αεροπλάνου(-ων), έχει αφαιρέσει το αεροπλάνο από το πιστοποιητικό αερομεταφορέα του, και

B) Το αεροπλάνο συντηρείται σύμφωνα με εγκεκριμένο πρόγραμμα συντήρησης.

(4) Πλήρης εκμίσθωση (Wet lease-out)

Ο αερομεταφορέας που παρέχει αεροπλάνο και πλήρες πλήρωμα σε άλλο νομικό πρόσωπο και διατηρεί όλες τις αρμοδιότητες και ευθύνες που καθορίζονται στο Τμήμα Γ, παραμείνει ο εκμεταλλευόμενος το αεροπλάνο.

ΤΜΗΜΑ Γ

ΠΙΣΤΟΠΟΙΗΣΗ

ΚΑΙ ΕΠΙΒΛΕΨΗ ΑΕΡΟΜΕΤΑΦΟΡΕΑ

OPS 1.175

Γενικοί κανόνες σχετικά με την πιστοποίηση αερομεταφορέα

Σημείωση 1: στο προσάρτημα 1 της παρούσας παραγράφου καθορίζονται τα περιεχόμενα και οι όροι του πιστοποιητικού αερομεταφορέα.

Σημείωση 2: στο Προσάρτημα 2 της παρούσας παραγράφου καθορίζονται οι απαιτήσεις διαχείρισης και οργάνωσης.

α) Η εκμετάλλευση αεροπλάνου από αερομεταφορέα για σκοπούς εμπορικής αερομεταφοράς επιτρέπεται μόνο εφόσον διενεργείται σύμφωνα με τους όρους και τις προϋποθέσεις πιστοποιητικού αερομεταφορέα (ΠΑ).

β) Ο αιτών χορήγηση ΠΑ, ή τροποποίηση ΠΑ επιτρέπει στην Αρχή να εξετάσει όλες τις πτυχές ασφαλείας της προτεινόμενης πτητικής λειτουργίας.

γ) Ο αιτών χορήγηση ΠΑ πρέπει:

(1) να μην είναι κάτοχος ΠΑ που έχει εκδοθεί από άλλη αρχή, εκτός εάν αυτό έχει εγκριθεί ρητώς από τις ενδιαφερόμενες αρχές.

(2) να διαθέτει τον τόπο της κύριας εγκατάστασής του και, εφόσον υπάρχει, την έδρα της εταιρίας του στο κράτος του οποίου οι αρχές είναι αρμόδιες για την έκδοση του ΠΑ.

(3) να πείθει την Αρχή ότι είναι σε θέσει να εκτελεί ασφαλείς πτητικές λειτουργίες.

Εάν ο αερομεταφορέας διαθέτει αεροπλάνα τα οποία έχουν καταχωρηθεί στα μητρώα διαφόρων κρατών μελών, πρέπει να διακανονίζονται οι κατάλληλες ρυθμίσεις προκειμένου να εξασφαλίζεται ότι η επίβλεψη της ασφάλειας πραγματοποιείται κυρίως από την Αρχή που εκδίδει το ΠΑ.

ε) Ο αερομεταφορέας παρέχει στην Αρχή πρόσβαση στις υπηρεσίες και στα αεροπλάνα του και εξασφαλίζει ότι, όσον αφορά τη συντήρηση, χορηγείται πρόσβαση σε οποιαδήποτε συνεργαζόμενο οργανισμό συντήρησης σύμφωνα με τον κανονισμό JAR-145, προκειμένου να διαπιστωθεί η συνεχής συμμόρφωση με την OPS.

στ) Το ΠΑ τροποποιείται, αναστέλλεται ή ανακαλείται εφόσον η Αρχή δεν είναι πλέον πεπεισμένη ως προς τη δυνατότητα του αερομεταφορέα να διατηρεί ασφαλείς πτητικές λειτουργίες.

ζ) Ο αερομεταφορέας πρέπει να διαθέτει διοικητική οργάνωση η οποία επιτρέπει την άσκηση επιχειρησιακού έλεγχου και επίβλεψης σε οιαδήποτε πτήση που εκτελείται σύμφωνα με τους όρους του ΠΑ της.

η) Ο αερομεταφορέας πρέπει να ορίσει υπόλογο διευθυντή αποδεκτό από την Αρχή, ο οποίος είναι εξουσιοδοτημένος από την εταιρεία να εξασφαλίζει τη δυνατότητα χρηματοδότησης και εκτέλεσης όλων των πτητικών λειτουργιών και των δραστηριοτήτων συντήρησης σύμφωνα με το πρότυπο που απαιτείται από την Αρχή.

i) Ο αερομεταφορέας πρέπει να ορίσει κατόχους θέσεων, αποδεκτούς από την Αρχή, οι οποίοι είναι υπεύθυνοι για:

(1) τις πτητικές λειτουργίες.

(2) το σύστημα συντήρησης.

(3) την εκπαίδευση του πληρώματος, και

(4) τις λειτουργίες εδάφους.

ι) Ο αερομεταφορέας πρέπει να διασφαλίζει ότι κάθε πτήση εκτελείται σύμφωνα με τις διατάξεις του εγχειριδίου πτητικής λειτουργίας.

ια) Ο αερομεταφορέας πρέπει να διαμορφώνει κατάλληλες εγκαταστάσεις επίγειας εξυπηρέτησης προκειμένου να διασφαλίζεται η ασφαλής επίγεια εξυπηρέτηση των πτήσεων του.

ιβ) Ο αερομεταφορέας πρέπει να εξασφαλίζει ότι τα αεροπλάνα φέρουν τον απαιτούμενο εξοπλισμό και το απαιτούμενο πλήρωμα για την περιοχή και το είδος της πτητικής λειτουργίας.

ιγ) Ο αερομεταφορέας πρέπει να συμμορφώνεται με τις απαιτήσεις συντήρησης, σύμφωνα με το Τμήμα ΙΓ, για όλα τα αεροπλάνα των οποίων η πτητική λειτουργία εκτελείται βάσει των όρων του ΠΑ του.

ιδ) Ο αερομεταφορέας πρέπει να χορηγεί στην Αρχή αντίγραφο του εγχειριδίου πτητικής λειτουργίας, όπως ορίζεται στο τμήμα ΙΣΤ, συνοδευόμενο από όλες τις τροποποιήσεις ή αναθεωρήσεις αυτού.

ιε) Ο αερομεταφορέας πρέπει να διατηρεί τις απαιτούμενες για την περιοχή και το είδος της πτητικής λειτουργίας εγκαταστάσεις υποστήριξης πτητικής λειτουργίας, στον τόπο της κύριας επιχειρησιακής του βάσης.

OPS 1.180

Έκδοση, τροποποίηση και συνεχής ισχύς ΠΑ

α) Το ΠΑ χορηγείται σε αερομεταφορέα, τροποποιείται, ή παραμένει έγκυρο μόνο εφόσον:

(1) τα αεροπλάνα, που εκτελούν πτητική λειτουργία, διαθέτουν τυποποιημένο πιστοποιητικό πτητικής ικανότητας το οποίο έχει εκδοθεί σύμφωνα με το Παράρτημα (Annex) 8 του ICAO από κράτος μέλος.

(2) Το σύστημα συντήρησης έχει εγκριθεί από την Αρχή σύμφωνα με το Τμήμα ΙΓ, και

(3) ο αερομεταφορέας έχει πείσει την Αρχή ότι διαθέτει την ικανότητα:

i) να συστήνει και να διατηρεί κατάλληλη οργάνωση.

ii) να συγκροτεί και να συντηρεί σύστημα ποιότητας σύμφωνα με την OPS 1.035.

iii) να συμμορφώνεται με τα απαιτούμενα προγράμματα εκπαίδευσης.

iv) να συμμορφώνεται με τις απαιτήσεις συντήρησης, οι οποίες σχετίζονται με το χαρακτήρα και την έκταση των καθορισμένων πτητικών λειτουργιών, συμπεριλαμβανομένων των συναφών σημείων που καθορίζονται στην OPS 1.175, στοιχείο ζ) έως ιε), και

v) να συμμορφώνεται με την OPS 1.175.

β) Κατά παρέκκλιση των διατάξεων της OPS 1.185, στοιχείο στ), ο αερομεταφορέας πρέπει να γνωστοποιεί στην Αρχή το συντομότερο δυνατό τις ενδεχόμενες αλλαγές στις υποβαλλόμενες πληροφορίες σύμφωνα με το στοιχείο α), ανωτέρω.

γ) Εάν η Αρχή δεν είναι ικανοποιημένη με την τήρηση των απαιτήσεων του στοιχείου α) ανωτέρω, τότε η Αρχή μπορεί να ζητήσει την πραγματοποίηση μίας ή περισσοτέρων πτήσεων επίδειξης, οι οποίες εκτελούνται ως εάν επρόκειτο για πτήσεις εμπορικής αερομεταφοράς.

OPS 1.185

Διοικητικές απαιτήσεις

α) Ο αερομεταφορέας εξασφαλίζει ότι οι ακόλουθες πληροφορίες περιέχονται στην αρχική αίτηση χορήγησης ΠΑ και, κατά περίπτωση, σε κάθε ενδεχόμενη τροποποίηση ή ανανέωση που ζητείται μέσω αιτήσεως:

(1) το επίσημο ονοματεπώνυμο και την εμπορική επωνυμία, τη διεύθυνση και την διεύθυνση αλληλογραφίας του αιτούντος.

(2) περιγραφή της προτεινόμενης πτητικής λειτουργίας.

(3) περιγραφή της διοικητικής οργάνωσης.

(4) το ονοματεπώνυμο του υπόλογου διευθυντή.

(5) τα ονοματεπώνυμα των σημαντικότερων κατόχων θέσεων, συμπεριλαμβανομένων εκείνων που φέρουν την ευθύνη για πτητικές λειτουργίες, για το σύστημα συντήρησης, την εκπαίδευση του πληρώματος και τις λειτουργίες εδάφους, συνοδευόμενα από τα προσόντα και την πείρα τους, και

(6) το εγχειρίδιο πτητικής λειτουργίας.

β) Σχετικά με το σύστημα συντήρησης του αερομεταφορέα, μόνο οι ακόλουθες πληροφορίες πρέπει να περιλαμβάνονται στην αρχική αίτηση για χορήγηση ΠΑ και, ανάλογα με την περίπτωση, για κάθε τροποποίηση ή ανανέωση που ζητείται με αίτηση, και για κάθε τύπο αεροπλάνου το οποίο πρόκειται να εκτελέσει πτητική λειτουργία:

(1) Η έκθεση διαχείρισης συντήρησης.

(2) το(τα) πρόγραμμα(τα) συντήρησης αεροπλάνου του αερομεταφορέα.

(3) το τεχνικό μητρώο του αεροπλάνου.

(4) κατά περίπτωση, η(οι) τεχνική(ες) προδιαγραφή(ές) της(των) σύμβασης(εων) συντήρησης που έχει(ουν) συναφθεί μεταξύ του αερομεταφορέα και οιοδήποτε εγκεκριμένου οργανισμού συντήρησης κατά JAR-145.

(5) ο αριθμός των αεροπλάνων.

γ) Η αίτηση για την αρχική έκδοση ΠΑ πρέπει να υποβάλλεται τουλάχιστον 90 ημέρες πριν από την ημερομηνία της προτεινόμενης πτητικής λειτουργίας, με εξαίρεση το εγχειρίδιο πτητικής λειτουργίας το οποίο μπορεί να υποβληθεί σε μεταγενέστερο χρόνο, αλλά οπωσδήποτε εντός των 60 ημερών που προηγούνται της ημερομηνίας της προτεινόμενης πτητικής λειτουργίας.

δ) Η αίτηση για τροποποίηση ΠΑ πρέπει να υποβάλλεται τουλάχιστον 30 ημέρες, ή εκτός εάν ορίζεται διαφορετικά, πριν από την ημερομηνία της προτεινόμενης πτητικής λειτουργίας.

ε) Η αίτηση για ανανέωση ΠΑ πρέπει να υποβάλλεται τουλάχιστον 30 ημέρες, ή εκτός εάν ορίζεται διαφορετικά, πριν από το τέλος της υφιστάμενης περιόδου ισχύος.

στ) Πλην εξαιρετικών περιστάσεων, η προτεινόμενη αλλαγή του διορισμένου κατόχου θέσης πρέπει να κοινοποιείται στην Αρχή τουλάχιστον 10 ημέρες νωρίτερα.

Προσάρτημα 1 στην OPS 1.175

Περιεχόμενο και όροι του πιστοποιητικού αερομεταφορέα

Στο ΠΑ καθορίζονται:

α) το ονοματεπώνυμο και ο τόπος εγκατάστασης (τόπος της κύριας εγκατάστασής του) του αερομεταφορέα.

β) η ημερομηνία έκδοσης και η περίοδος ισχύος.

γ) η περιγραφή του είδους των εγκεκριμένων πτητικών λειτουργιών.

δ) το(τα) είδος(η) του(των) αεροπλάνου(ων) που διαθέτει έγκριση προς χρήση.

ε) τα στοιχεία καταχώρισης μητρώου του(των) εγκεκριμένου(ων) αεροπλάνου(ων), με εξαίρεση την περίπτωση κατά την οποία οι αερομεταφορείς μπορούν να λάβουν έγκριση για ενημερώνουν την Αρχή μέσω συστήματος σχετικά με τα στοιχεία καταχώρισης μητρώου για αεροπλάνα που εκτελούν πτητικές λειτουργίες στο πλαίσιο του ΠΑ τους.

στ) οι εγκεκριμένες περιοχές πτητικής λειτουργίας.

ζ) οι ειδικοί περιορισμοί, και

η) οι ειδικές εξουσιοδοτήσεις/εγκρίσεις, π.χ.:

- ΚΑΤΗΓΟΡΙΑ II/ ΚΑΤΗΓΟΡΙΑ III (συμπεριλαμβανομένων των εγκεκριμένων ελάχιστων όρων)

- (MNPS) Ελάχιστες προδιαγραφές επιδόσεων ναυτιλίας.

- (ETOPS) Πτήσεις μεγάλων αποστάσεων δικινητήριων αεροπλάνων

- (RNAV) ναυτιλία περιοχής

- (RVSM) Ελάχιστα μειωμένου καθέτου διαχωρισμού

- μεταφορά επικίνδυνων εμπορευμάτων.

Προσάρτημα 2 στην OPS 1.175

Η διαχείριση και η οργάνωση κατόχου ΠΑ

α) Γενικά

(1) Ο αερομεταφορέας πρέπει να διαθέτει ορθή και αποτελεσματική δομή διαχείρισης προκειμένου να εξασφαλίζει ασφαλή εκτέλεση πτητικών λειτουργιών. Οι διορισμένοι κάτοχοι θέσεων πρέπει να διαθέτουν αποδεδειγμένες ικανότητες στον τομέα της πολιτικής αεροπορίας.

(2) Στο πλαίσιο του παρόντος προσαρτήματος, ως 'ικανότητα' νοείται, κατά περίπτωση, ότι ένα πρόσωπο διαθέτει αποδεκτά από την Αρχή τεχνικά προσόντα και διοικητική πείρα.

β) Διορισμένοι κάτοχοι θέσεων

(1) Στο εγχειρίδιο πτητικής λειτουργίας πρέπει να περιέχεται περιγραφή των καθηκόντων και των αρμοδιοτήτων των διορισμένων κατόχων θέσεων, συμπεριλαμβανομένων των ονοματεπωνύμων τους, ενώ πρέπει να κοινοποιείται γραπτώς στην Αρχή ενδεχόμενη σχεδιαζόμενη ή πραγματική αλλαγή σε σχέση με διορισμούς ή καθήκοντα.

(2) Ο αερομεταφορέας πρέπει να προβεί σε ρυθμίσεις για να εξασφαλίζεται η συνέχεια της επιτήρησης σε περίπτωση απουσίας των διορισμένων κατόχων θέσεων.

(3) Ο αερομεταφορέας πρέπει να πείσει στην Αρχή ότι η διοικητική οργάνωση είναι η κατάλληλη και η πλέον αρμόζουσα για το λειτουργικό δίκτυο και την κλίμακα πτητικής λειτουργίας.

(4) Το πρόσωπο που έχει διοριστεί ως κάτοχος θέσης από κάτοχο ΠΑ δεν πρέπει να διορίζεται ως κάτοχος θέσης από κάτοχο οιοδήποτε άλλου ΠΑ, εκτός εάν τούτο είναι αποδεκτό από την Αρχή. Οι διορισμένοι κάτοχοι θέσεων πρέπει να είναι υποχρεωμένοι από τη σύμβασή τους να εργάζονται ικανοποιητικό αριθμό ωρών προκειμένου να καθίσταται εφικτή σε ατομικό επίπεδο η εκπλήρωση των καθηκόντων διαχείρισης που σχετίζονται με το μέγεθος και το πεδίο δράσης του αερομεταφορέα.

(5) Εφόσον η Αρχή το εγκρίνει, ένα πρόσωπο μπορεί να καλύπτει περισσότερες από μία θέσεις από τις οριζόμενες.

Σημείωση: Οι απαιτήσεις σχετικά με το διορισμό κατόχου θέσης, ο οποίος είναι υπεύθυνος για το σύστημα συντήρησης σύμφωνα με την OPS 1.175, στοιχείο i), σημείο 2), καθορίζονται στην OPS 1.895.

γ) Επάρκεια και επίβλεψη προσωπικού

(1) Μέλη πληρώματος. Ο αερομεταφορέας πρέπει να προσλαμβάνει επαρκές πλήρωμα πτήσης και θαλάμου επιβατών για τη σχεδιαζόμενη πτητική λειτουργία, το οποίο έχει εκπαιδευτεί και ελεγχθεί σύμφωνα με τις διατάξεις των Τμημάτων ΙΔ και ΙΕ, ανάλογα με την περίπτωση.

(2) Προσωπικό εδάφους

i) Ο αριθμός του προσωπικού εδάφους εξαρτάται από τη φύση και την κλίμακα των πτητικών λειτουργιών. Ειδικότερα, τα τμήματα επίγειας εξυπηρέτησης, πρέπει να στελεχώνονται με εκπαιδευμένο προσωπικό το οποίο κατανοεί πλήρως τα καθήκοντά του στο πλαίσιο της οργάνωσης.

ii) Ο αερομεταφορέας που συνάπτει συμβάσεις με άλλους οργανισμούς για την παροχή ορισμένων υπηρεσιών, διατηρεί την ευθύνη για την τήρηση των ορθών προτύπων. Στις περιπτώσεις αυτές, ο κάτοχος θέσης πρέπει να έχει καθήκον να εξασφαλίζει ότι κάθε αντισυμβαλλόμενος, με τον οποίο συνάπτεται σύμβαση, πληροί τα απαιτούμενα πρότυπα.

(3) Επίβλεψη

i) Ο αριθμός των εποπτών που διορίζονται εξαρτάται από τη δομή της επιχείρησης του αερομεταφορέα και τον αριθμό του απασχολούμενου προσωπικού. Τα καθήκοντα και οι αρμοδιότητες των εποπτών αυτών πρέπει να καθορίζονται, ενώ κάθε ανάληψη υποχρέωσης σχετικά με πτητικές λειτουργίες πρέπει να ρυθμίζεται κατά τρόπο ώστε να είναι εφικτή η εκπλήρωση των καθηκόντων εποπτείας τους.

ii) Η εποπτεία του συνόλου των μελών πληρώματος πρέπει να ασκείται από πρόσωπα που διαθέτουν επαρκή πείρα και ατομικά προσόντα ώστε να εξασφαλίζεται η επίτευξη των προτύπων που καθορίζονται στο εγχειρίδιο πτητικής λειτουργίας.

δ) Εγκαταστάσεις στέγασης

(1) Ο αερομεταφορέας πρέπει να εξασφαλίζει ότι ο χώρος εργασίας που διατίθεται σε κάθε βάση πτητικής λειτουργίας επαρκεί για το προσωπικό το οποίο είναι αρμόδιο για την ασφάλεια των πτητικών λειτουργιών. Πρέπει να λαμβάνονται υπόψη οι ανάγκες του προσωπικού εδάφους, εκείνων που είναι επιφορτισμένοι με το λειτουργικό έλεγχο, την αποθήκευση και την απεικόνιση των βασικών αρχείων, και τον σχεδιασμό πτήσης από πληρώματα.

(2) Οι διοικητικές υπηρεσίες πρέπει να είναι σε θέση να διανέμουν, χωρίς καθυστέρηση, επιχειρησιακές οδηγίες και λοιπές πληροφορίες προς όλους τους ενδιαφερόμενους.

ε) Τεκμηρίωση

Ο αερομεταφορέας πρέπει να προβαίνει σε ρυθμίσεις για την παραγωγή εγχειριδίων, τροποποιήσεων και λοιπού υλικού τεκμηρίωσης.

ΤΜΗΜΑ Δ

ΕΠΙΧΕΙΡΗΣΙΑΚΕΣ ΛΕΙΤΟΥΡΓΙΕΣ

OPS 1.195

Επιχειρησιακός έλεγχος και επίβλεψη

Ο αερομεταφορέας ασκεί επιχειρησιακό έλεγχο και καταρτίζει και διατηρεί μέθοδο επίβλεψης των πτητικών λειτουργιών που έχουν εγκριθεί από την Αρχή.

OPS 1.200

Εγχειρίδιο πτητικής λειτουργίας

Ο αερομεταφορέας παρέχει εγχειρίδιο πτητικής λειτουργίας σύμφωνα με τις διατάξεις του Τμήματος ΙΣΤ προς χρήση και καθοδήγηση του επιχειρησιακού προσωπικού.

OPS 1.205

Αρμοδιότητες του επιχειρησιακού προσωπικού

Ο αερομεταφορέας διασφαλίζει ότι όλο το προσωπικό που ορίζεται ή εμπλέκεται άμεσα σε επίγειες και πτητικές λειτουργίες λαμβάνει τις σωστές οδηγίες, επιδεικνύει τις ικανότητές του στα συγκεκριμένα καθήκοντά του και γνωρίζει τις ευθύνες του και τη σχέση των εν λόγω καθηκόντων με την επιχειρησιακή λειτουργία στο σύνολό της.

OPS 1.210

Καθιέρωση διαδικασιών

α) Ο αερομεταφορέας θεσπίζει διαδικασίες και οδηγίες, για κάθε τύπο αεροπλάνου, οι οποίες περιέχουν τα καθήκοντα του προσωπικού εδάφους και των μελών του πληρώματος για όλους τους τύπους επίγειων και πτητικών λειτουργιών.

β) Ο αερομεταφορέας καταρτίζει σύστημα πινάκων ελέγχου που χρησιμοποιείται από τα μέλη του πληρώματος για όλες τις φάσεις πτητικής λειτουργίας του αεροπλάνου υπό κανονικές, μη φυσιολογικές συνθήκες και συνθήκες επείγουσας ανάγκης, ανάλογα με την περίπτωση, ώστε να εξασφαλίζεται ότι τηρούνται οι διαδικασίες πτητικής λειτουργίας του εγχειριδίου πτητικής λειτουργίας.

γ) Ο αερομεταφορέας δεν απαιτεί από μέλος του πληρώματος να εκτελεί σε κρίσιμα στάδια της πτήσης άλλες δραστηριότητες από εκείνες που απαιτούνται για την ασφαλή επιχειρησιακή λειτουργία του αεροπλάνου.

OPS 1.215

Χρησιμοποίηση εξυπηρετήσεων εναέριας κυκλοφορίας

Ο αερομεταφορέας διασφαλίζει ότι οι εξυπηρετήσεις εναέριας κυκλοφορίας χρησιμοποιούνται για όλες τις πτήσεις οποτεδήποτε διατίθενται.

OPS 1.220

Άδεια από τον αερομεταφορέα για τη χρήση αεροδρομίων

Ο αερομεταφορέας εγκρίνει μόνο τη χρήση αεροδρομίων που είναι κατάλληλα για τον(τους) τύπο(-ους) του(των) αεροπλάνου(-ων) και της(των) σχετικής(-ών) πτητικής(-ών) λειτουργίας(-ιών).

OPS 1.225

Επιχειρησιακά ελάχιστα αεροδρομίου

α) Ο αερομεταφορέας καθορίζει τα επιχειρησιακά ελάχιστα αεροδρομίου, τα οποία ορίζονται σύμφωνα με την OPS 1.430, για κάθε αεροδρόμιο αναχώρησης, προορισμού ή εναλλαγής, που έχει εγκριθεί να χρησιμοποιείται σύμφωνα με την OPS 1.220.

β) Τα ελάχιστα αυτά πρέπει να λαμβάνουν υπόψη τους κάθε προσθήκη στις καθορισμένες τιμές που επιβάλλεται από την Αρχή.

γ) Τα ελάχιστα για έναν συγκεκριμένο τύπο διαδικασίας προσέγγισης και προσγείωσης θεωρούνται ότι εφαρμόζονται εάν:

(1) Λειτουργεί ο εξοπλισμός εδάφους που παρουσιάζεται στον αντίστοιχο χάρτη, ο οποίος απαιτείται για την προτεινόμενη διαδικασία.

(2) Λειτουργούν τα απαιτούμενα για τον τύπο της προσέγγισης συστήματα του αεροπλάνου.

(3) Πληρούνται τα απαιτούμενα κριτήρια επίδοσης αεροπλάνου, και

(4) Το πλήρωμα διαθέτει τα ανάλογα προσόντα.

OPS 1.230

Διαδικασίες ενόργανης αναχώρησης και προσέγγισης

α) Ο αερομεταφορέας εξασφαλίζει ότι χρησιμοποιούνται οι καθιερωμένες από το κράτος στο οποίο βρίσκεται το αεροδρόμιο διαδικασίες ενόργανης αναχώρησης και προσέγγισης.

β) Κατά παρέκκλιση από τις διατάξεις του στοιχείου α) ανωτέρω, ο κυβερνήτης μπορεί να παρεκκλίνει, κατόπιν αδείας της υπηρεσίας ελέγχου εναέριας κυκλοφορίας, από δημοσιευμένη διαδρομή αναχώρησης ή άφιξης, με την προϋπόθεση ότι τηρούνται τα κριτήρια αποφυγής εμποδίων και λαμβάνονται πλήρως υπόψη οι συνθήκες λειτουργίας. Η τελική προσέγγιση πρέπει να πραγματοποιείται με πτήση εξ όψεως ή σύμφωνα με την καθιερωμένη διαδικασία ενόργανης προσέγγισης.

γ) Διαφορετικές διαδικασίες από αυτές που πρέπει να χρησιμοποιηθούν σύμφωνα με το εδάφιο α) ανωτέρω, μπορούν να εφαρμοστούν από αερομεταφορέα μόνο με την προϋπόθεση ότι έχουν εγκριθεί, εάν απαιτείται, από το κράτος στο οποίο βρίσκεται το αεροδρόμιο και είναι αποδεκτές από την Αρχή.

OPS 1.235

Διαδικασίες μείωσης θορύβου

α) Ο αερομεταφορέας καθιερώνει επιχειρησιακές διαδικασίες για τη μείωση του θορύβου κατά τη διάρκεια ενόργανων πτητικών λειτουργιών σύμφωνα με το Τόμο αριθ. 1 του ICAO PANS OPS (Doc 8168-OPS/611).

β) Οι διαδικασίες μείωσης του θορύβου κατά την άνοδο μετά την απογείωση, που καθορίζονται από αερομεταφορέα για οποιοδήποτε είδος αεροπλάνου, πρέπει να είναι οι ίδιες για όλα τα αεροδρόμια.

OPS 1.240

Διαδρομές και περιοχές επιχειρησιακής λειτουργίας

α) Ο αερομεταφορέας εξασφαλίζει ότι οι πτητικές λειτουργίες εκτελούνται μόνο κατά μήκος των διαδρομών ή εντός των περιοχών εκείνων όπου:

(1) Υπάρχουν διευκολύνσεις και υπηρεσίες εδάφους, συμπεριλαμβανομένων των μετεωρολογικών υπηρεσιών, οι οποίες είναι κατάλληλες για τη σχεδιαζόμενη πτητική λειτουργία.

(2) 2) Η επίδοση του αεροπλάνου που πρόκειται να χρησιμοποιηθεί είναι κατάλληλη για τη συμμόρφωση προς τις ελάχιστες απαιτήσεις απόλυτου ύψους πτήσης.

(3) 3) Ο εξοπλισμός του αεροπλάνου που πρόκειται να χρησιμοποιηθεί πληροί τις ελάχιστες απαιτήσεις για τη σχεδιαζόμενη πτητική λειτουργία.

(4) Υπάρχουν οι κατάλληλοι αεροναυτιλιακοί και τοπογραφικοί χάρτες (παραπομπή OPS 1.135, στοιχείο α), σημείο 9).

(5) Εάν χρησιμοποιούνται δικινητήρια αεροπλάνα, υπάρχουν κατάλληλα αεροδρόμια εντός των περιορισμών χρόνου/απόστασης σύμφωνα με την OPS 1.245.

(6) Εάν χρησιμοποιούνται μονοκινητήρια αεροπλάνα, υπάρχουν επιφάνειες, οι οποίες επιτρέπουν να πραγματοποιηθεί ασφαλής αναγκαστική προσγείωση.

β) Ο αερομεταφορέας εξασφαλίζει ότι οι πτητικές λειτουργίες εκτελούνται σύμφωνα με τους περιορισμούς σχετικά με τις διαδρομές ή τις περιοχές πτητικής λειτουργίας, που επιβάλλονται από την Αρχή.

OPS 1.241

Πτητική λειτουργία σε καθορισμένο εναέριο χώρο με ελάχιστα μειωμένου κάθετου διαχωρισμού (RVSM)

Ο αερομεταφορέας δεν εκτελεί πτητική λειτουργία αεροπλάνου σε καθορισμένα τμήματα του εναέριου χώρου όπου, με βάση τη Συμφωνία περιφερειακής αεροναυτιλίας, ισχύει ελάχιστο κάθετου διαχωρισμού 300 μέτρων (1000 ποδών), εκτός εάν δοθεί σχετική έγκριση από την Αρχή (έγκριση RVSM). (Βλέπε επίσης OPS 1.872).

OPS 1.243

Λειτουργία σε περιοχές με συγκεκριμένες απαιτήσεις επίδοσης ναυτιλίας

Ο αερομεταφορέας δεν χρησιμοποιεί αεροπλάνο σε καθορισμένες περιοχές, ή σε καθορισμένο τμήμα συγκεκριμένου εναέριου χώρου, με βάση Συμφωνίες περιφερειακής αεροναυτιλίας όπου καθορίζονται ελάχιστες προδιαγραφές επίδοσης ναυτιλίας, εκτός εάν δοθεί σχετική έγκριση από την Αρχή (έγκριση κατά MNPS/RNP/RNAV). Βλέπε επίσης OPS 1.865, στοιχείο γ), σημείο 2) και OPS 1.870).

OPS 1.245

Μέγιστη απόσταση από κατάλληλο αεροδρόμιο για δικινητήρια αεροπλάνα χωρίς έγκριση πτήσεων μεγάλων αποστάσεων δικινητήριων αεροπλάνων (ETOPS)

α) Εκτός εάν έχει χορηγηθεί ειδική άδεια από την Αρχή σύμφωνα με την OPS 1.246, στοιχείο α) (έγκριση ETOPS), ο αερομεταφορέας δεν χρησιμοποιεί δικινητήριο αεροπλάνο σε διαδρομή που περιέχει σημείο το οποίο βρίσκεται μακρύτερα από κατάλληλο αεροδρόμιο από, στην περίπτωση:

(1) Αεροπλάνων με επιδόσεις κατηγορίας Α, είτε με:

i) Μέγιστη εγκεκριμένη διαμόρφωση θέσεων 20 ή περισσοτέρων επιβατών, είτε με

ii) Μέγιστη μάζα απογείωσης 45.360 ή περισσοτέρων κιλών,

την απόσταση που καλύπτεται σε 60 λεπτά με ταχύτητα πλεύσης με έναν κινητήρα εκτός λειτουργίας, η οποία καθορίζεται σύμφωνα με το στοιχείο β) κατωτέρω.

(2) Αεροπλάνων με επιδόσεις κατηγορίας B ή Γ:

i) την απόσταση που καλύπτεται σε 120 λεπτά με ταχύτητα πλεύσης με έναν κινητήρα εκτός λειτουργίας, η οποία καθορίζεται σύμφωνα με το στοιχείο β) κατωτέρω. ή

ii) 300 ναυτικά μίλια,

όποια από τις δύο αποστάσεις είναι μικρότερη.

β) Ο αερομεταφορέας καθορίζει την ταχύτητα για τον υπολογισμό της μέγιστης απόστασης από κατάλληλο αεροδρόμιο για κάθε τύπο δικινητήριου αεροπλάνου ή παραλλαγή που χρησιμοποιείται, η οποία δεν υπερβαίνει την VMO, με βάση την πραγματική ταχύτητα αέρα που μπορεί να διατηρήσει το αεροπλάνο με έναν κινητήρα εκτός λειτουργίας, κάτω από τις ακόλουθες προϋποθέσεις:

(1) διεθνής πρότυπη ατμόσφαιρα (ISA).

(2) επίπεδο πτήσης

i) Για αεροπλάνα με στροβιλοκινητήρες σε:

A) επίπεδο πτήσης (FL) 170, ή

B) στο μέγιστο επίπεδο πτήσης στο οποίο το αεροπλάνο, με έναν κινητήρα εκτός λειτουργίας, μπορεί να ανέλθει, και να διατηρήσει, χρησιμοποιώντας τον μικτό βαθμό ανόδου που καθορίζεται στο εγχειρίδιο πτήσεως αεροπλάνου,

όποια από τις δύο αποστάσεις είναι μικρότερη.

ii) Για ελικοφόρα αεροπλάνα σε:

A) επίπεδο πτήσης (FL) 80, ή

B) στο μέγιστο επίπεδο πτήσης στο οποίο το αεροπλάνο, με έναν κινητήρα εκτός λειτουργίας, μπορεί να ανέλθει, και να διατηρήσει, χρησιμοποιώντας τον μικτό βαθμό ανόδου που καθορίζεται στο εγχειρίδιο πτήσεως αεροπλάνου,

όποια από τις δύο αποστάσεις είναι μικρότερη.

(3) Μέγιστη συνεχής ώση ή ισχύς στον κινητήρα που μένει σε λειτουργία.

(4) Μάζα αεροπλάνου που δεν είανι μικρότερη από εκείνη που προκύπτει από:

i) Την απογείωση σε επίπεδο θαλάσσης με τη μέγιστη μάζα απογείωσης και

ii) την άνοδο με όλους τους κινητήρες σε λειτουργία στο προσφορότερο ύψος πλεύσης μεγάλης εμβέλειας. και

iii) ταχύτητα πλεύσης μεγάλης εμβέλειας με όλους τους κινητήρες σε λειτουργία σε αυτό το απόλυτο ύψος,

έως ότου ο χρόνος που έχει παρέλθει από την απογείωση είναι ίσος με το ισχύον κατώφλι που καθορίζεται στο στοιχείο α) ανωτέρω.

γ) Ο αερομεταφορέας πρέπει να εξασφαλίζει ότι τα ακόλουθα δεδομένα, που είναι συγκεκριμένα για κάθε τύπο ή παραλλαγή, περιλαμβάνονται στο εγχειρίδιο πτητικής λειτουργίας:

(1) Η ταχύτητα πλεύσης με έναν κινητήρα εκτός λειτουργίας που καθορίζεται σύμφωνα με το στοιχείο β) ανωτέρω, και

(2) Η μέγιστη απόσταση από ένα κατάλληλο αεροδρόμιο που καθορίζεται σύμφωνα με τα στοιχεία α) και β) ανωτέρω.

Σημείωση: Η ταχύτητα και τα απόλυτα ύψη (επίπεδα πτήσης) που καθορίζονται ανωτέρω πρέπει να χρησιμοποιούνται μόνο για να καθορίζεται η μέγιστη απόσταση από κατάλληλο αεροδρόμιο.

OPS 1.246

Πτήσεις μεγάλων αποστάσεων δικινητήριων αεροπλάνων (ETOPS)

α) Ο αερομεταφορέας δεν εκτελεί πτητικές λειτουργίες πέρα από την απόσταση κατωφλιού που καθορίζεται σύμφωνα με την OPS 1.245, εκτός εάν έχει δοθεί σχετική έγκριση από την Αρχή (έγκριση ETOPS).

β) Πριν από την εκτέλεση πτήσης ETOPS, ο αερομεταφορέας εξασφαλίζει ότι υπάρχει κατάλληλη εναλλαγή ETOPS κατά την διαδρομή, είτε εντός του εγκεκριμένου χρόνου διαφοροποίησης είτε εντός του χρόνου διαφοροποίησης που έχει ως βάση τη λειτουργική κατάσταση του αεροπλάνου όπως προκύπτει από τον πίνακα ελάχιστου εξοπλισμού, ανάλογα ποιος από τους δύο είναι μικρότερος. (Βλέπε επίσης OPS 1.297, στοιχείο δ)).

OPS 1 .250

Θέσπιση ελάχιστων απόλυτων υψών πτήσης

α) Ο αερομεταφορέας καθορίζει ελάχιστα απόλυτα ύψη πτήσης και τις μεθόδους με τις οποίες προσδιορίζονται τα απόλυτα ύψη αυτά για όλα τα τμήματα διαδρομών τα οποία πρόκειται να χρησιμοποιηθούν, που διασφαλίζουν την απαιτούμενη απελευθέρωση εμποδίων λαμβάνοντας υπόψη τις απαιτήσεις των Τμημάτων ΣΤ έως Θ.

β) Η μέθοδος για τη θέσπιση των ελάχιστων απόλυτων υψών πτήσης πρέπει να εγκριθεί από την Αρχή.

γ) Σε περίπτωση που τα ελάχιστα απόλυτα ύψη πτήσης που έχουν καθορισθεί από τα κράτη από τα οποία διέρχονται τα αεροπλάνα είναι υψηλότερα από εκείνα που έχει καθορίσει ο αερομεταφορέας, ισχύουν οι υψηλότερες τιμές.

δ) Όταν καθορίζει ελάχιστα απόλυτα ύψη πτήσης, ο αερομεταφορέας λαμβάνει υπόψη τους ακόλουθους παράγοντες:

(1) Την ακρίβεια με την οποία μπορεί να καθοριστεί η θέση του αεροπλάνου.

(2) Τις ενδεχόμενες ανακρίβειες στις ενδείξεις των χρησιμοποιούμενων υψομετρικών οργάνων.

(3) Τα χαρακτηριστικά του εδάφους (π.χ. αιφνίδιες αλλαγές στο υψόμετρο) κατά μήκος των διαδρομών ή στις περιοχές όπου πρόκειται να εκτελεσθούν οι πτητικές λειτουργίες.

(4) Το ενδεχόμενο αντιμετώπισης δυσμενών μετεωρολογικών συνθηκών (π.χ. σοβαρές αναταράξεις και καθοδικά ρεύματα αέρα). και

(5) Ενδεχόμενες ανακρίβειες σε αεροναυτικούς χάρτες.

ε) Κατά τη συμμόρφωση προς τις απαιτήσεις που καθορίζονται στο στοιχείο δ) ανωτέρω, πρέπει να δίδεται η δέουσα προσοχή στα εξής:

(1) Στις διορθώσεις για αποκλίσεις θερμοκρασίας και πίεσης από πρότυπες τιμές.

(2) στις απαιτήσεις της υπηρεσίας ελέγχου εναέριας κυκλοφορίας. και

(3) οποιαδήποτε κατάσταση εκτάκτου ανάγκης κατά μήκος της προγραμματισμένης διαδρομής.

OPS 1.255

Πολιτική καυσίμων

α) Ο αερομεταφορέας πρέπει να εφαρμόσει πολιτική καυσίμων με σκοπό το σχεδιασμό της πτήσης και τον εκ νέου σχεδιασμό κατά την πτήση ώστε να εξασφαλίζεται ότι σε κάθε πτήση μεταφέρονται επαρκή καύσιμα για την προγραμματισμένη πτητική λειτουργία και εφεδρικά καύσιμα ώστε να καλύπτονται παρεκκλίσεις από την προγραμματισμένη πτητική λειτουργία.

β) Ο αερομεταφορέας εξασφαλίζει ότι ο σχεδιασμός των πτήσεων βασίζεται μόνο:

(1) Στις διαδικασίες και στα δεδομένα που περιέχονται ή απορρέουν από το εγχειρίδιο πτητικής λειτουργίας ή από τρέχοντα συγκεκριμένα δεδομένα αεροπλάνου και

(2) στις συνθήκες λειτουργίας σύμφωνα με τις οποίες πρόκειται να διεξαχθεί η πτήση, περιλαμβανομένων:

i) των ρεαλιστικών δεδομένων κατανάλωσης καυσίμων του αεροπλάνου.

ii) των αναμενόμενων μαζών

iii) των αναμενόμενων μετεωρολογικών συνθηκών. και

iv) των διαδικασιών και περιορισμών εξυπηρετήσεων εναέριας κυκλοφορίας.

γ) Ο αερομεταφορέας εξασφαλίζει ότι ο προ πτήσεως υπολογισμός των χρησιμοποιήσιμων καυσίμων που απαιτούνται για μία πτήση περιλαμβάνει:

(1) τα καύσιμα τροχοδρόμησης.

(2) τα καύσιμα ταξιδιού.

(3) τα εφεδρικά καύσιμα που συνίστανται από:

i) τα καύσιμα εκτάκτου ανάγκης.

ii) τα καύσιμα εναλλαγής, εάν απαιτείται εναλλακτικός προορισμός. (Στην περίπτωση αυτή δεν αποκλείεται η επιλογή του αεροδρομίου αναχώρησης ως εναλλακτικού προορισμού).

iii) τα τελικά εφεδρικά καύσιμα. και

iv) τα συμπληρωματικά καύσιμα, εάν απαιτείται από τον τύπο της πτητικής λειτουργίας (π.χ. ETOPS).και

(4) τα πρόσθετα καύσιμα εάν απαιτηθεί από τον κυβερνήτη.

δ) Ο αερομεταφορέας εξασφαλίζει ότι οι απαιτούμενες διαδικασίες εκ νέου σχεδιασμού κατά την πτήση για τον υπολογισμό των χρησιμοποιήσιμων καυσίμων, όταν μία πτήση πρέπει να εκτελεσθεί κατά μήκος διαδρομής ή προς προορισμό διαφορετικό από εκείνον που σχεδιάστηκε αρχικά, περιλαμβάνουν:

(1) τα καύσιμα ταξιδιού για το υπόλοιπο της πτήσης.

(2) τα εφεδρικά καύσιμα που συνίστανται από:

i) τα καύσιμα εκτάκτου ανάγκης

ii) τα καύσιμα εναλλαγής, εάν απαιτείται εναλλακτικός προορισμός. (Στην περίπτωση αυτή δεν αποκλείεται η επιλογή του αεροδρομίου αναχώρησης ως εναλλακτικού προορισμού).

iii) τα τελικά εφεδρικά καύσιμα. και

iv) τα συμπληρωματικά καύσιμα, εάν απαιτείται από τον τύπο της πτητικής λειτουργίας (π.χ. ETOPS).και

(3) τα πρόσθετα καύσιμα εάν απαιτηθεί από τον κυβερνήτη.

OPS 1.260

Μεταφορά προσώπων με μειωμένη κινητικότητα

α) Ο αερομεταφορέας καθιερώνει διαδικασίες για τη μεταφορά προσώπων με μειωμένη κινητικότητα (ΠΜΚ).

β) Ο αερομεταφορέας εξασφαλίζει ότι τα ΠΜΚ δεν τοποθετούνται ούτε καταλαμβάνουν θέσεις όπου η παρουσία τους μπορεί:

(1) να παρεμποδίζει το πλήρωμα στην εκτέλεση των καθηκόντων του.

(2) να εμποδίζει την πρόσβαση σε εξοπλισμό επείγουσας ανάγκης ή

(3) να παρεμποδίζει την εκκένωση λόγω έκτακτης ανάγκης του αεροπλάνου.

γ) Ο κυβερνήτης πρέπει να ειδοποιείται όταν ΠΜΚ πρόκειται να επιβιβασθούν στο αεροπλάνο προς μεταφορά.

OPS 1.265

Μεταφορά μη αποδεκτών επιβατών, προσώπων που έχουν απελαθεί ή τελούν υπό κράτηση

Ο αερομεταφορέας καθιερώνει διαδικασίες για τη μεταφορά μη αποδεκτών επιβατών, προσώπων που έχουν απελαθεί ή τελούν υπό κράτηση, ώστε να εξασφαλίζεται η ασφάλεια του αεροπλάνου και των επιβατών του. Ο κυβερνήτης πρέπει να ειδοποιείται όταν τα προαναφερόμενα πρόσωπα πρόκειται να επιβιβασθούν στο αεροπλάνο προς μεταφορά.

OPS 1.270

Εναποθήκευση αποσκευών και φορτίων

(Βλέπε Παράρτημα 1 στην OPS 1.270)

α) Ο αερομεταφορέας καθιερώνει διαδικασίες ώστε να εξασφαλίζεται ότι μεταφέρονται επί του αεροπλάνου και στο θάλαμο επιβατών μόνο εκείνες οι χειραποσκευές που μπορούν να εναποθηκευτούν με τον ενδεδειγμένο και ασφαλή τρόπο.

β) Ο αερομεταφορέας καθιερώνει διαδικασίες ώστε να εξασφαλίζεται ότι όλες οι αποσκευές και το φορτίο επί του αεροπλάνου, που μπορεί να προκαλέσουν τραυματισμό ή ζημιά, ή να φράξουν διαδρόμους και εξόδους εάν μετακινηθούν, τοποθετούνται σε χώρους αποθήκευσης σχεδιασμένους να αποτρέπουν τη μετακίνησή τους.

OPS 1.280

Θέσεις επιβατών

Ο αερομεταφορέας καθιερώνει διαδικασίες ώστε να εξασφαλίζεται ότι οι επιβάτες κάθονται εκεί όπου, σε περίπτωση που απαιτηθεί εκκένωση λόγω έκτακτης ανάγκης, μπορούν να εξυπηρετηθούν καλύτερα και δεν εμποδίζουν την εκκένωση του αεροπλάνου.

OPS 1.285

Ενημέρωση επιβατών

Ο αερομεταφορέας εξασφαλίζει ότι:

α) Γενικά

(1) Οι επιβάτες ενημερώνονται προφορικά για θέματα ασφαλείας, μέρη ή το σύνολο των οποίων μπορούν να παρουσιαστούν με οπτικοακουστικά μέσα.

(2) Οι επιβάτες εφοδιάζονται με κάρτα ενημέρωσης σε θέματα ασφαλείας στην οποία παρέχονται εικονογραφημένες οδηγίες σχετικά με τη λειτουργία του εξοπλισμού επείγουσας ανάγκης και των εξόδων κινδύνου που ενδέχεται να χρησιμοποιηθούν από τους επιβάτες.

β) Πριν από την απογείωση

(1) Οι επιβάτες ενημερώνονται, εφόσον αρμόζει, σχετικά με τα ακόλουθα θέματα:

i) οι κανονισμοί καπνίσματος.

ii) το πίσω μέρος του καθίσματος πρέπει να βρίσκεται σε όρθια θέση και το τραπεζάκι να είναι κλειστό στη θέση του.

iii) τη θέση των εξόδων κινδύνου.

iv) τη θέση και τη χρήση της σήμανσης ίχνους διαφυγής προσέγγισης δαπέδου.

v) την εναποθήκευση χειραποσκευών.

vi) τους περιορισμούς στη χρήση φορητών ηλεκτρονικών συσκευών. και

vii) τη θέση και το περιεχόμενο της κάρτας ενημέρωσης σε θέματα ασφαλείας,

και,

(2) στους επιβάτες επιδεικνύονται τα εξής:

i) η χρήση των ζωνών και/ή ιμάντων ασφαλείας, συμπεριλαμβανομένου του τρόπου ανοίγματος και πρόσδεσης των ζωνών και/ή ιμάντων ασφαλείας.

ii) η θέση και η χρήση των συσκευών οξυγόνου, εάν απαιτείται (παραπομπή OPS 1.770 και OPS 1.775). Επίσης, οι επιβάτες πρέπει να ενημερώνονται ότι πρέπει να σβήνουν όλα τα υλικά καπνίσματος όταν χρησιμοποιείται οξυγόνο. και

iii) η θέση και τη χρήση των σωσίβιων γιλέκων, εάν απαιτείται (παραπομπή OPS 1.825).

γ) Μετά την απογείωση

(1) Στους επιβάτες υπενθυμίζονται, εφόσον αρμόζει, τα ακόλουθα:

i) οι κανονισμοί καπνίσματος. και

ii) η χρήση των ζωνών και/ή ιμάντων ασφαλείας.

δ) Πριν από την προσγείωση

(1) Στους επιβάτες υπενθυμίζονται, εφόσον αρμόζει, τα ακόλουθα:

i) οι κανονισμοί καπνίσματος.

ii) η χρήση των ζωνών και/ή ιμάντων ασφαλείας

iii) το πίσω μέρος του καθίσματος πρέπει να βρίσκεται σε όρθια θέση και το τραπεζάκι να είναι κλειστό στη θέση του.

iv) η εναποθήκευση εκ νέου των χειραποσκευών. και

v) οι περιορισμοί στη χρήση φορητών ηλεκτρονικών συσκευών.

ε) Μετά την προσγείωση

(1) Στους επιβάτες υπενθυμίζονται τα ακόλουθα:

i) οι κανονισμοί καπνίσματος. και

ii) η χρήση των ζωνών και/ή ιμάντων ασφαλείας.

στ) Σε περίπτωση επείγουσας ανάγκης στη διάρκεια της πτήσης, οι επιβάτες λαμβάνουν οδηγίες για να προβούν στις κατάλληλες, σύμφωνα με την περίσταση, ενέργειες επείγουσας ανάγκης.

OPS 1.290

Προετοιμασία πτήσης

α) Ο αερομεταφορέας εξασφαλίζει ότι συντάσσεται επιχειρησιακό σχέδιο πτήσης για κάθε σχεδιαζόμενη πτήση.

β) Ο κυβερνήτης δεν εκτελεί πτήση εκτός εάν έχει βεβαιωθεί πλήρως ότι:

(1) Το αεροπλάνο είναι πτητικά ικανό.

(2) η διαμόρφωση του αεροπλάνου είναι σύμφωνη με τον κατάλογο παρεκκλίσεων από τη διαμόρφωση (ΚΠΔ).

(3) διατίθενται τα απαιτούμενα, για την πτήση που πρόκειται να διεξαχθεί, όργανα και εξοπλισμός σύμφωνα με τις διατάξεις των Τμημάτων ΙΑ και ΙΒ.

(4) τα όργανα και ο εξοπλισμός βρίσκονται σε επιχειρησιακή κατάσταση με την επιφύλαξη των όσων ορίζονται στον ΠΕΕ (MEL).

(5) διατίθενται τα απαιτούμενα για την εκτέλεση της πτήσης μέρη του εγχειριδίου πτητικής λειτουργίας.

(6) διατίθενται επί του αεροπλάνου τα έγγραφα, οι συμπληρωματικές πληροφορίες και τα έντυπα που αυτό πρέπει να φέρει σύμφωνα με τις διατάξεις των OPS 1.125 και OPS 1.135.

(7) διατίθενται τρέχοντες γεωγραφικοί και αεροναυτικοί χάρτες και συναφή έγγραφα ή ισοδύναμα δεδομένα, τα οποία καλύπτουν τη σχεδιαζόμενη πτητική λειτουργία του αεροπλάνου, συμπεριλαμβανομένης κάθε εύλογα αναμενόμενης παρέκκλισης.

(8) διατίθενται οι κατάλληλες διευκολύνσεις και υπηρεσίες εδάφους που απαιτούνται για τη σχεδιαζόμενη πτήση.

(9) είναι εφικτή, για τη σχεδιαζόμενη πτήση, η συμμόρφωση προς τις διατάξεις του εγχειριδίου πτητικής λειτουργίας όσον αφορά τις απαιτήσεις σχετικά με τα καύσιμα, τα λιπαντικά και το οξυγόνο, τα ελάχιστα απόλυτα ύψη ασφαλείας, τα επιχειρησιακά ελάχιστα αεροδρομίων και η διαθεσιμότητα αεροδρομίων εναλλαγής, όπου απαιτείται.

(10) το φορτίο έχει κατάλληλα κατανεμηθεί και φυλάσσεται με ασφαλή τρόπο.

(11) η μάζα του αεροπλάνου, κατά την έναρξη της τροχοδρόμησης απογείωσης, είναι τέτοια ώστε η πτήση μπορεί να εκτελεσθεί σύμφωνα με τις διατάξεις των Τμημάτων ΣΤ έως Θ, ανάλογα με την περίπτωση.και

(12) είναι εφικτή η συμμόρφωση προς οποιονδήποτε πρόσθετο, σε εκείνους που καλύπτονται από τις διατάξεις των στοιχείων 9) και 11) ανωτέρω, επιχειρησιακό περιορισμό.

OPS 1.295

Επιλογή αεροδρομίων

α) Ο αερομεταφορέας καθιερώνει διαδικασίες για την επιλογή αεροδρομίων προορισμού και/ή εναλλαγής, σύμφωνα με την OPS 1.220, κατά το σχεδιασμό πτήσης.

β) Ο αερομεταφορέας πρέπει να επιλέγει και να καθορίζει στο επιχειρησιακό σχέδιο πτήσης αεροδρόμιο εναλλακτικής απογείωσης για την περίπτωση που δεν είναι δυνατή η επιστροφή στο αεροδρόμιο αναχώρησης για μετεωρολογικούς λόγους ή για λόγους επιδόσεων. Το αεροδρόμιο εναλλακτικής απογείωσης πρέπει να βρίσκεται σε απόσταση:

(1) Για δικινητήρια αεροπλάνα, είτε:

i) πτήσης μίας ώρας με ταχύτητα πλεύσης με έναν κινητήρα εκτός λειτουργίας σύμφωνα με το εγχειρίδιο πτήσεως αεροπλάνου σε κανονικές συνθήκες νηνεμίας με βάση την πραγματική μάζα απογείωσης. ή

ii) πτήσης δύο ωρών ή του εγκεκριμένου χρόνου παρέκκλισης ETOPS, όποια από τις δύο αποστάσεις είναι μικρότερη, με ταχύτητα πλεύσης με έναν κινητήρα εκτός λειτουργίας σύμφωνα με το εγχειρίδιο πτήσεως αεροπλάνου σε κανονικές συνθήκες νηνεμίας για αεροπλάνα και πληρώματα με άδεια ETOPS ή

(2) πτήσης δύο ωρών με ταχύτητα πλεύσης με έναν κινητήρα εκτός λειτουργίας σύμφωνα με το εγχειρίδιο πτήσεως αεροπλάνου σε κανονικές συνθήκες νηνεμίας με βάση την πραγματική μάζα απογείωσης για τρικινητήρια ή τετρακινητήρια αεροπλάνα.και

(3) εάν το εγχειρίδιο πτήσεως αεροπλάνου δεν περιέχει ταχύτητα πλεύσης με έναν κινητήρα εκτός λειτουργίας, η ταχύτητα που πρέπει να χρησιμοποιηθεί για τον υπολογισμό πρέπει να είναι εκείνη που επιτυγχάνεται με τους υπόλοιπους κινητήρες στη μέγιστη συνεχή ισχύ.

γ) Ο αερομεταφορέας πρέπει να επιλέγει τουλάχιστον έναν εναλλακτικό προορισμό για κάθε πτήση IFR εκτός εάν:

(1) Ισχύουν αμφότερα:

i) Η διάρκεια της σχεδιαζόμενης πτήσης από την απογείωση έως την προσγείωση δεν υπερβαίνει τις 6 ώρες. και

ii) στο αεροδρόμιο προορισμού διατίθενται δύο ξεχωριστοί διάδρομοι και οι επικρατούσες μετεωρολογικές συνθήκες είναι τέτοιες ώστε, στο διάστημα μεταξύ 1 ώρα πριν έως 1 ώρα μετά την αναμενόμενη ώρα άφιξης στον προορισμό, η προσέγγιση από το σχετικό ελάχιστο απόλυτο ύψος τομέα και η προσγείωση μπορούν να πραγματοποιηθούν σε μετεωρολογικές συνθήκες πτήσης «εξ όψεως» (VMC).

(2) ο προορισμός είναι απομονωμένος και δεν υπάρχει κανένας κατάλληλος εναλλακτικός προορισμός.

δ) Ο αερομεταφορέας πρέπει να επιλέγει δύο εναλλακτικούς προορισμούς όταν τα ενδεδειγμένα δελτία ή προγνώσεις καιρού, ή συνδυασμός αυτών, δείχνουν ότι:

(1) εντός περιόδου που αρχίζει 1 ώρα πριν και τελειώνει 1 ώρα μετά την υπολογιζόμενη ώρα άφιξης στο αεροδρόμιο, οι καιρικές συνθήκες πρόκειται να είναι χειρότερες από τα ελάχιστα που ισχύουν βάσει της σχεδίασης ή

(2) δεν υπάρχουν διαθέσιμες μετεωρολογικές πληροφορίες.

ε) Ο αερομεταφορέας καθορίζει κάθε απαιτούμενο(-α) αεροδρόμιο(-α) εναλλαγής στο επιχειρησιακό σχέδιο πτήσης.

OPS 1.297

Ελάχιστα σχεδιασμού για IFR πτήσεις

α) Ελάχιστα σχεδιασμού για αεροδρόμια εναλλακτικής απογείωσης. Ο αερομεταφορέας δεν επιλέγει αεροδρόμιο ως αεροδρόμιο εναλλακτικής απογείωσης εκτός εάν τα ενδεδειγμένα δελτία ή προγνώσεις καιρού, ή συνδυασμός αυτών, δείχνουν ότι, στο διάστημα που αρχίζει 1 ώρα πριν και τελειώνει 1 ώρα μετά την υπολογιζόμενη ώρα άφιξης στο αεροδρόμιο, οι καιρικές συνθήκες είναι ίδιες ή καλύτερες από τα ισχύοντα ελάχιστα προσγείωσης που καθορίζονται σύμφωνα με την OPS 1.225. Η οροφή πρέπει να λαμβάνεται υπόψη όταν οι μοναδικές διαθέσιμες προσεγγίσεις είναι μη ακριβείς προσεγγίσεις και/ή προσεγγίσεις στον κύκλο του αεροδρομίου. Πρέπει να λαμβάνεται υπόψη κάθε περιορισμός σχετικά με πτητικές λειτουργίες με έναν κινητήρα εκτός λειτουργίας.

β) Ελάχιστα σχεδιασμού για αεροδρόμια προορισμού και εναλλακτικού προορισμού. Ο αερομεταφορέας επιλέγει το αεροδρόμιο προορισμού και/ή το(τα) αεροδρόμιο(-α) εναλλακτικού προορισμού μόνο όταν τα ενδεδειγμένα δελτία ή προγνώσεις καιρού, ή συνδυασμός αυτών, δείχνουν ότι, στο διάστημα που αρχίζει 1 ώρα πριν και τελειώνει 1 ώρα μετά την υπολογιζόμενη ώρα άφιξης στο αεροδρόμιο, οι καιρικές συνθήκες είναι ίδιες ή καλύτερες από τα ισχύοντα ελάχιστα σχεδιασμού ως εξής:

(1) Ελάχιστα σχεδιασμού για αεροδρόμιο προορισμού:

i) ορατότητα διαδρόμου/ορατότητα που καθορίζεται σύμφωνα με την OPS 1.225.και

ii) για μη ακριβή προσέγγιση ή προσέγγιση στον κύκλο του αεροδρομίου, η οροφή είναι ίδια με ή υπερβαίνει το ελάχιστο ύψος καθόδου. και

(2) Ελάχιστα σχεδιασμού για εναλλακτικό(-α) αεροδρόμιο(-α) προορισμού:

Πίνακας 1

Ελάχιστα σχεδιασμού - Αεροδρόμια εναλλαγής κατά τη διαδρομή και προορισμού

Τύπος προσέγγισης // Ελάχιστα σχεδιασμού

Κατηγορία II και III // Κατηγορία I (Σημείωση 1)

Κατηγορία I // Μη ακριβής(Σημειώσεις 1 & 2)

Μη ακριβείας // Μη ακριβείας

(Σημειώσεις 1 & 2) συν

200 πόδια/1000 μέτρα

Κύκλος του αεροδρομίου // Κύκλος του αεροδρομίου

Σημείωση 1 Ορατή απόσταση διαδρόμου.

Σημείωση 2 Η οροφή πρέπει να είναι ίδια με ή να υπερβαίνει το ελάχιστο ύψος καθόδου.

γ) Ελάχιστα σχεδιασμού για αεροδρόμιο εναλλαγής κατά τη διαδρομή. Ο αερομεταφορέας δεν επιλέγει αεροδρόμιο ως αεροδρόμιο εναλλαγής κατά τη διαδρομή εκτός εάν τα ενδεδειγμένα δελτία ή προγνώσεις καιρού, ή συνδυασμός αυτών, δείχνουν ότι, στο διάστημα που αρχίζει 1 ώρα πριν και τελειώνει 1 ώρα μετά την υπολογιζόμενη ώρα άφιξης στο αεροδρόμιο, οι καιρικές συνθήκες είναι ίδιες ή καλύτερες από τα ισχύοντα ελάχιστα σχεδιασμού σύμφωνα με τον Πίνακα 1 ανωτέρω.

δ) Ελάχιστα σχεδιασμού για αεροδρόμιο εναλλαγής κατά τη διαδρομή σύμφωνα με ETOPS. Ο αερομεταφορέας δεν επιλέγει ένα αεροδρόμιο ως αεροδρόμιο εναλλαγής κατά τη διαδρομή σύμφωνα με ETOPS εκτός εάν τα ενδεδειγμένα δελτία ή προγνώσεις καιρού, ή συνδυασμός αυτών, δείχνουν ότι, στο διάστημα που αρχίζει 1 ώρα πριν και τελειώνει 1 ώρα μετά την υπολογιζόμενη ώρα άφιξης στο αεροδρόμιο, οι καιρικές συνθήκες είναι ίδιες ή καλύτερες από τα ισχύοντα ελάχιστα σχεδιασμού σύμφωνα με τον Πίνακα 2 κατωτέρω, και σύμφωνα με την άδεια ETOPS του αερομεταφορέα.

Πίνακας 2

Ελάχιστα σχεδιασμού - ETOPS

>ΘΕΣΗ ΠIΝΑΚΑ>

OPS 1.300

Υποβολή σχεδίου πτήσης υπηρεσίας εναέριας κυκλοφορίας

Ο αερομεταφορέας εξασφαλίζει ότι καμία πτήση δεν εκτελείται εκτός εάν έχει υποβληθεί σχέδιο πτήσης υπηρεσίας εναέριας κυκλοφορίας, ή δεν έχουν κατατεθεί επαρκείς πληροφορίες που επιτρέπουν την ενεργοποίηση των υπηρεσιών συναγερμού εάν χρειαστεί.

OPS 1.305

Ανεφοδιασμός/αφαίρεση καυσίμων ενώ οι επιβάτες επιβιβάζονται, είναι επιβιβασμένοι στο αεροπλάνο ή αποβιβάζονται

(Βλέπε Προσάρτημα 1 στην OPS 1.305 )

Ο αερομεταφορέας εξασφαλίζει ότι κανένα αεροπλάνο δεν ανεφοδιάζεται, ούτε αφαιρούνται από αυτό, με αεροπορικά καύσιμα (Avgas) ή αεροπορικά καύσιμα ευρέος κλάσματος (wide-cut) (π.χ. Jet-B ή ισοδύναμα) ή μείγμα, ενδεχομένως, των ειδών αυτών καυσίμου που ενδέχεται να εμφανιστεί, όταν επιβιβάζονται, έχουν επιβιβασθεί ή αποβιβάζονται επιβάτες. Σε όλες τις άλλες περιπτώσεις, πρέπει να λαμβάνονται οι απαραίτητες προφυλάξεις και το αεροπλάνο πρέπει να είναι κατάλληλα επανδρωμένο με ειδικευμένο προσωπικό έτοιμο να αρχίσει και να καθοδηγήσει εκκένωση του αεροπλάνου με τα πιο πρακτικά και πρόσφορα διαθέσιμα μέσα.

OPS 1.307

Ανεφοδιασμός/αφαίρεση καυσίμου τύπου "wide-cut"

Ο αερομεταφορέας καθιερώνει διαδικασίες για τον ανεφοδιασμό/αφαίρεση καυσίμου τύπου wide-cut (π.χ. Jet B ή ισοδύναμο), εάν αυτό είναι απαραίτητο.

OPS 1.310

Μέλη πληρώματος σε σταθμούς

α) Μέλη πληρώματος πτήσης

(1) Στη διάρκεια απογείωσης και προσγείωσης κάθε μέλος του πληρώματος πτήσης που πρέπει να βρίσκεται σε υπηρεσία στο θάλαμο διακυβέρνησης, πρέπει να βρίσκεται στη θέση του.

(2) Σε όλες τις άλλες φάσεις της πτήσης, κάθε μέλος του πληρώματος πτήσης που πρέπει να βρίσκεται σε υπηρεσία στο θάλαμος διακυβέρνησης, παραμένει στη θέση του εκτός εάν η απουσία του είναι απαραίτητη για την εκτέλεση των καθηκόντων του σε σχέση με την πτητική λειτουργία, ή για φυσιολογικές ανάγκες, με την προϋπόθεση ότι τουλάχιστον ένας χειριστής, με τα κατάλληλα προσόντα, παραμένει συνέχεια στα χειριστήρια του αεροπλάνου.

β) Μέλη πληρώματος θαλάμου επιβατών. Σε όλους τους θαλάμους του αεροπλάνου που καταλαμβάνονται από επιβάτες, τα απαιτούμενα μέλη πληρώματος θαλάμου επιβατών κάθονται στις καθορισμένες θέσεις τους στη διάρκεια της απογείωσης και της προσγείωσης, καθώς και οποτεδήποτε κρίνεται απαραίτητο από τον κυβερνήτη για λόγους ασφαλείας.

OPS 1.315

Βοηθητικά μέσα για εκκένωση λόγω έκτακτης ανάγκης

Ο αερομεταφορέας καθιερώνει διαδικασίες ώστε να εξασφαλίζεται ότι πριν την τροχοδρόμηση, την απογείωση και την προσγείωση, καθώς και όποτε κρίνεται ασφαλές και εφικτό, είναι οπλισμένο ένα βοηθητικό μέσο για εκκένωση λόγω έκτακτης ανάγκης, το οποίο τίθεται σε λειτουργία αυτόματα.

OPS 1.320

Καθίσματα, ζώνες και ιμάντες ασφαλείας

α) Μέλη πληρώματος

(1) Στη διάρκεια απογείωσης και προσγείωσης, καθώς και όποτε κρίνεται απαραίτητο από τον κυβερνήτη για λόγους ασφάλειας, κάθε μέλος πληρώματος ασφαλίζεται κατάλληλα με όλες τις ζώνες και τους ιμάντες ασφαλείας που διατίθενται.

(2) Κατά τη διάρκεια των άλλων φάσεων της πτήσης, κάθε μέλος του πληρώματος πτήσης στο θάλαμο διακυβέρνησης είναι προσδεμένο με τη ζώνη ασφαλείας του ενώ βρίσκεται στη θέση του.

β) Επιβάτες

(1) Πριν από την απογείωση και την προσγείωση, και κατά τη διάρκεια της τροχοδρόμησης, καθώς και όποτε κρίνεται απαραίτητο για λόγους ασφαλείας, ο κυβερνήτης εξασφαλίζει ότι κάθε επιβάτης του αεροσκάφους είναι καθισμένος σε κάθισμα ή σε θέση-κρεβάτι προσδεμένος κατάλληλα με τη ζώνη, ή, όπου διατίθεται, τον ιμάντα ασφαλείας του.

(2) Ο αερομεταφορέας προβλέπει και ο κυβερνήτης εξασφαλίζει ότι η πολλαπλή κατοχή θέσεων του αεροπλάνου μπορεί να επιτραπεί μόνο σε συγκεκριμένα καθίσματα και πραγματοποιείται μόνο για έναν ενήλικα και ένα βρέφος/νήπιο που ασφαλίζονται κατάλληλα με πρόσθετη κυκλική ζώνη ή άλλη διάταξη συγκράτησης.

OPS 1.325

Εξασφάλιση θαλάμου επιβατών και χώρου(-ων) μαγειρείου (-ων)

α) Ο αερομεταφορέας καθιερώνει διαδικασίες ώστε να εξασφαλίζεται ότι πριν την τροχοδρόμηση, την απογείωση και την προσγείωση δεν υπάρχουν εμπόδια στις εξόδους και στους διαδρόμους διαφυγής.

β) Ο κυβερνήτης εξασφαλίζει ότι πριν την απογείωση και την προσγείωση, και όποτε κρίνεται απαραίτητο για λόγους ασφαλείας, όλος ο εξοπλισμός και οι αποσκευές έχουν ασφαλιστεί κατάλληλα.

OPS 1.330

Δυνατότητα πρόσβασης στον εξοπλισμό επείγουσας ανάγκης

Ο κυβερνήτης εξασφαλίζει ότι ο σχετικός εξοπλισμός επείγουσας ανάγκης παραμένει εύκολα προσιτός για άμεση χρήση.

OPS 1.335

Κάπνισμα μέσα στο αεροπλάνο

α) Ο κυβερνήτης εξασφαλίζει ότι κανένα πρόσωπο που είναι επιβιβασμένο στο αεροπλάνο δεν επιτρέπεται να καπνίζει:

(1) Όποτε κρίνεται απαραίτητο για λόγους ασφάλειας.

(2) ενώ το αεροπλάνο βρίσκεται στο έδαφος εκτός εάν επιτραπεί ειδικά σύμφωνα με τις διαδικασίες που καθορίζονται στο εγχειρίδιο πτητικής λειτουργίας.

(3) έξω από καθορισμένες περιοχές καπνίσματος, στο διάδρομο (στους διαδρόμους) και στην τουαλέτα (στις τουαλέτες).

(4) σε διαμερίσματα φορτίου και/ή άλλους χώρους όπου μεταφέρονται φορτία τα οποία δεν είναι αποθηκευμένα σε πυρίμαχα δοχεία ούτε καλύπτονται από καραβόπανο ανθεκτικό στις φλόγες. και

(5) στους χώρους εκείνους του θαλάμου όπου παρέχεται οξυγόνο.

OPS 1.340

Μετεωρολογικές συνθήκες

α) Σε πτήση IFR, ο κυβερνήτης:

(1) Δεν αρχίζει την απογείωση. ούτε

(2) συνεχίζει πέρα από το σημείο από το οποίο ισχύει αναθεωρημένο σχέδιο πτήσης στην περίπτωση εκ νέου σχεδιασμού κατά την πτήση,

εκτός εάν είναι διαθέσιμες πληροφορίες οι οποίες δείχνουν ότι οι αναμενόμενες καιρικές συνθήκες στο αεροδρόμιο προορισμού και/ή στο(στα) απαιτούμενο(-α) εναλλακτικό(-ά) αεροδρόμιο(-α) προορισμού που καθορίζονται στην OPS 1.295, είναι ίσες ή ανώτερες από τα ελάχιστα σχεδιασμού, που καθορίζονται στην OPS 1.297.

β) Σε πτήση IFR ο κυβερνήτης δεν συνεχίζει πέρα από:

(1) Το αποφασιστικό σημείο, όταν χρησιμοποιείται η διαδικασία αποφασιστικού σημείου.ή

(2) το προκαθορισμένο σημείο, όταν χρησιμοποιείται η διαδικασία του προκαθορισμένου σημείου,

εκτός εάν είναι διαθέσιμες πληροφορίες που δηλώνουν ότι οι αναμενόμενες καιρικές συνθήκες στο αεροδρόμιο προορισμού και/ή στο(στα) απαιτούμενο(-α) εναλλακτικό(-ά) αεροδρόμιο(-α) προορισμού που καθορίζονται στην OPS 1.295, είναι ίσες ή ανώτερες α